Di Sebalik Tahun Baharu Cina

Untuk mendapatkan maklumat terkini, ikuti kami melalui Telegram

Warna merah sinonim dengan sifat berani, megah dan semangat yang membara. Warna merah bersifat terang, menyala-nyala dan mudah dilihat dari jauh walaupun dalam suasana yang terang. Penggunaan warna merah begitu meluas dan mempunyai konotasi berbeza. Merah juga turut mendapat tempat dalam kalangan penulis lirik lagu terutamanya lagu patriotik yang berbunyi “merah membara semangat waja”. Pada masa yang sama, warna merah pasti sinonim dengan masyarakat Cina di Malaysia. Apabila gegantung berwarna merah digantung di sana sini, tanglung berwarna merah dihias di pintu masuk gedung beli-belah dan boneka harimau dihias di ruang legar, sudah pasti menyajikan alamat kepada masyarakat bahawa Tahun Baharu Cina semakin mengunjung tiba.

Warna merah ibarat warna wajib bagi masyarakat Cina di Malaysia. Setiap etnik Cina di Malaysia pasti akan memeriahkan Tahun Baharu Cina dengan warna merah. Namun begitu, apakah simbolik merah dalam kemeriahan sambutan Tahun Baharu Cina? Warna merah ialah lambang tuah bagi masyarakat Cina. Oleh itu, penggunaan warna merah dari segi hiasan rumah dan pakaian dalam kalangan masyarakat pasti menjadi keutamaan untuk menjemput tuah dalam kehidupan.

Namun begitu, warna merah bukan sahaja popular semasa sambutan Tahun Baharu Cina tetapi warna merah turut menjadi warna tema utama apabila majlis kebudayaan orang Cina seperti perkahwinan dan upacara hari lahir. Hiasan kaligrafi yang dilakar pada kertas berwarna merah juga turut ditampal pada dinding rumah malah turut ditampal pada pintu. Selain memeriahkan suasana, hiasan berwarna merah tersebut mempunyai simboliknya yang tersendiri. Menurut cerita hikayat yang diwariskan oleh warga emas dari generasi ke generasi, hiasan berwarna merah di pintu rumah seolah-olah memberikan kuasa sakti bagi menakut-nakutkan raksasa ganas bernama Nian. Pada masa yang sama, hiasan tersebut dikatakan dapat menghalau raksasa tersebut daripada memusnahkan keharmonian isi rumah. Oleh itu, tidak hairanlah masyarakat Cina begitu tekal dengan penggunaan warna merah yang melambangkan keceriaan dan kemeriahan suasana.

Dalam pada itu, mercun papan yang dibakar semasa sambutan Tahun Baharu Cina turut berwarna merah. Sudah pasti perkara ini adalah untuk mengalu-alukan kehadiran tahun baharu dan bunyi-bunyian mercun yang bingit dan berdentum-dentam dilihat sebagai satu simbolik untuk menghalau nasib malang dalam sesebuah keluarga.

Masyarakat Cina sangat mengalu-alukan kehadiran tahun baharu yang dilihat sebagai masa yang sangat berharga. Hal ini dikatakan demikian kerana Tahun Baharu Cina melambangkan langkah awal dalam menempuhi kehidupan yang baharu. Masyarakat Cina yakin bahawa setiap tahun baharu pasti akan membawa kebahagiaan malah kekayaan. Oleh sebab itu, tidak hairanlah kebanyakan peniaga pasti akan bercuti panjang semasa sambutan Tahun Baharu Cina. Sudah pasti Tahun Baharu Cina sentiasa ditunggu-tunggu dan kanak-kanak turut menghitung detik kehadiran Tahun Baharu Cina dek sampul angpau yang juga berwarna merah.

Pada waktu malam menjelang Tahun Baharu Cina, masyarakat Cina pasti akan berkumpul di rumah ibu bapa masing-masing untuk majlis makan besar. Adik-beradik yang berjauhan pasti akan pulang ke desa halaman untuk melengkapi upacara jamuan besar ini ibarat peribahasa, “setinggi-tinggi terbang bangau, akhirnya hinggap ke belakang kerbau jua”. Kepulangan anak-anak atau sanak-saudara yang berkumpul beramai-ramai melambangkan kemeriahan dan kemegahan sesebuah keluarga.

Namun begitu, sambutan sejak pandemik ini agak berbeza dengan kehadiran COVID-19 yang membimbangkan. Pada tahun ini, setiap ahli keluarga yang berkumpul sudah tentu akan melakukan ujian kendiri COVID-19 supaya masing-masing selamat. Ujian kendiri ini amat penting bagi mengelakkan daripada pembawaan COVID-19 yang masih bermaharajalela di seluruh dunia.

Dalam kemeriahan menikmati hidangan, generasi muda pasti dapat meneka bahawa juadah semasa makan besar pasti pelbagai. Hidangan seperti ikan, ayam, sayur-sayuran, udang, itik dan abalone pasti menjadi rencah utama. Hidangan besar seperti ini sudah tentu istimewa dan tidak selalu dihidangkan pada hari-hari biasa. Masyarakat Cina sangat mensyukuri kehadiran Tahun Baharu Cina. Oleh sebab itu, hidangan yang pelbagai ini mengandungi simboliknya yang tersendiri.

Sebagai contohnya, hidangan ayam merupakan simbolik kepada kelancaran dalam apa-apa jua bidang yang diceburi terutamanya perniagaan dan pelajaran. Selain itu, hidangan ikan turut melambangkan harapan agar sesebuah keluarga mendapat laba yang banyak daripada kerjaya atau perniagaan yang dilaksanakan. Hidangan udang pula menunjukkan lambang kegembiraan manakala hidangan sayur-sayuran sudah pasti melambangkan kesihatan yang berkekalan kerana kesihatan turut melambangkan simbol kebahagiaan dalam kehidupan. Jamuan besar bukan berkehendakkan kenyang semata-mata tetapi jamuan pengikat kasih, menjemput tuah dan berkongsi rezeki.

Hidangan jamuan besar pasti akan lebih enak dan bermakna jika dimasak bersama-sama ahli keluarga. Pepatah bagai aur dengan tebing sangat signifikan dalam semangat kekeluargaan masyarakat Cina. Hidangan tradisi yang enak dimasak secara bergotong-royong. Kaum ibulah yang menjadi tonggak utama bagi merancang juadah, menyusun resipi turun-temurun yang dihafal, menyediakan rencah, rempah-ratus utama dan menterjemahkan resipi itu menjadi hidangan enak di kuali panas.

Namun begitu, keenakan hidangan Tahun Baharu Cina akan lebih terasa apabila dimasak bersama ahli keluarga yang lain. Lazimnya, persediaan dimulakan pada awal pagi. Perapan ayam dan sup perlu disediakan lebih awal malah memakan masa agar rasa rempah-ratus mesra betul dalam hidangan laksana hubungan erat antara saudara. Dalam kesibukan menyediakan juadah ini, sudah pasti kaum ibu akan menurunkan resipi ini kepada anak agar tak lapuk dek hujan tak lekang dek panas.

Tiada catatan perlu dibuat kerana kelembutan tutur kata menyampaikan resipi tradisi pasti akan dapat dipahat pada minda generasi muda. Bagi kaum Adam, sudah tentu mereka juga bersama-sama bergotong-royong membersihkan dan menghias rumah ibarat mengalu-alukan dengan penuh kegembiraan ketibaan tahun baharu. Pada masa yang sama, membuang “sui” atau malang dan sial yang melingkari sesebuah keluarga. Bukan itu sahaja, mengemas rumah perlu disegerakan lebih awal kerana pada hari pertama Tahun Baharu Cina, dilarang keras untuk membersihkan rumah atau menyapu lantai.

Apabila menjelangnya hari pertama Tahun Baharu Cina, warna merah semakin mendominasi suasana bukan sahaja pakaian baharu malah sampul wang wajib berwarna merah yang bermaksud tuah. Sampul wang berwarna merah dikenali oleh seluruh masyarakat Malaysia sebagai angpau. Lazimnya angpau akan diberikan kepada anak-anak saudara yang masih kecil atau belum berkahwin. Selain anak-anak yang masih kecil, warga emas juga turut menerima angpau. Selain merah yang melambangkan tuah, tanpa disedari bahawa merah juga melambangkan kasih sayang yang utuh dalam ahli keluarga.

Pemberian angpau sebagai tanda ingatan dan kasih seseorang ahli keluarga terhadap saudaranya atau ibu bapanya. Besar atau kecil jumlah angpau adalah rahsia dan dianggap biadab jika wang angpau dikira di hadapan pemberinya. Perkara yang paling utama ialah nilai kasih sayang yang dialirkan melalui sampul tuah berwarna merah.

Amalan kunjung-mengunjungi atau ziarah-menziarahi sudah boleh mula diamalkan pada tahun harimau ini. Namun demikian, dalam menduga kebiasaan baharu dan norma baharu pandemik COVID-19 ini, ujian kendiri COVID-19 patut diamalkan oleh setiap individu sama ada sanak-saudara mahupun rakan karib sebelum bertandang ke rumah orang lain. Amalan ini merupakan satu tanggungjawab dan etika kendiri bagi menjamin keselamatan dan kesejahteraan masing-masing. Secara tuntasnya, sambutan Tahun Baharu Cina tahun ini tidak banyak berbeza dari segi tradisi dan adat, cuma sedikit sebanyak diselaputi dengan Prosedur Pengendalian Standard atau SOP yang menjamin kita semua.

Walaupun berdepan dengan suasana pandemik yang semakin berubah ke arah endemik, Tahun Baharu Cina tetap merah menyala ibarat semangat masyarakat Cina yang turut sama-sama berani melawan jangkitan COVID-19 malah turut memeriahkan suasana menyambut tuah dalam suasana norma baharu. Kita berkumpul dan menyambut Tahun Baharu Cina dengan amalan kita menjaga kita.


Dari Belantara ke Jata Negara

Untuk mendapatkan maklumat terkini, ikuti kami melalui Telegram

Malaysia sebuah negara yang unik. Negara yang memiliki kepelbagaian budaya dan keharmonian masyarakat pelbagai keturunan bangsa yang sentiasa rukun damai dan saling menghormati antara satu sama lain. Sejarah lampau telah membuktikan, kemakmuran rantau ini bukan sahaja kepada geografi bentuk muka bumi dan cuacanya serta angin yang bertiup, tetapi dapat dirasakan keluhuran masyarakat rantau ini atau disebut Alam Melayu, masyarakat yang penuh dengan budi pekerti dan selalu meraikan tetamu yang hadir berurusan dengan mereka.

Sifat orang Melayu yang terkenal dengan kesopanan dan keluhuran hati budi ini terkenal di serata dunia. Oleh hal yang demikian, tidak hairanlah jika perkara ini merupakan hal pertama yang menjadi faktor penarik kepada banyak pihak untuk mendatangi Alam Melayu, selain daripada pesatnya aktiviti perdagangan serta maritim yang berlaku di sini pada ketika itu khususnya pada abad ke-15 Masihi sebelum Kesultanan Melayu Melaka dijarah oleh penjajah.

Kemakmuran ini sentiasa sahaja memporakperandakan mereka yang tamak dan tidak hairanlah pelbagai kuasa asing mendatangi negara ini seperti yang direkodkan sejarah hanya kerana mahu merebut “permata” yang terunggul di rantau ini. Suatu masa dahulu, masyarakat di sini berhati “permata” dan tanah serta udaranya juga begitu. Sejarah ini tidak boleh kita abaikan begitu sahaja. Takdir juga telah menemukan kita, serta hidup dalam kemakmuran dilimpahi rahmat Yang Maha Kuasa.

Sejak merdeka, kita memahami hidup rukun damai pelbagai bangsa dan budaya dalam negara ini. Kita mengasuh anak-anak supaya saling meraikan kepelbagaian bangsa serta keunikan budaya. Rukun Negara menjadi paksi anak-anak kita memahami perpaduan hidup berbumbungkan langit yang sama, membina keluarga sehingga berjaya di tanah yang sama, dan kiblat kita tentang semangat negara bangsa juga kepada negara yang sama, kesemuanya kita pupuk dan semai dengan kasih sayang, agar generasi seterusnya memahami bahawa berseteru serta mengkhianati Rukun Negara akan menyebabkan perpaduan kita ibarat telur di hujung tanduk.

Bersempena dengan sambutan Tahun Baharu Cina 2022 dan Hari Wilayah pada hari ini, kami bersama-sama menyeru kepada seluruh rakyat Malaysia tidak kira apa-apa bangsa serta usia agar bersama-sama memahami dan menghayati kehidupan kita yang saling rukun damai dalam negara yang kita cintai ini. Mari sama-sama kita renungkan semangat yang ada pada Pak Belang. Dalam sastera Melayu khususnya kisah haiwan tauladan, harimau menjadi subjek penting dalam khazanah sastera kita dalam menyampaikan mesej yang mengandungi pendidikan untuk kita renungkan. Selain harimau, haiwan seperti kancil, arnab, kura-kura, monyet, buaya dan kerbau juga memiliki keistimewaan tersendiri.

Adakah ibu bapa muda hari ini masih berkongsikan kepada anak-anak tentang kisah haiwan tauladan ini? Menurut sahabat, dalam al-Quran juga ada kisah-kisah haiwan yang diceritakan yang sudah tentu mempunyai maksud atau perlambangan tertentu untuk difahami oleh semua yang membaca kitab suci bagi orang Islam ini.

Sama ada bersumberkan khazanah sastera lisan atau daripada kitab suci, keseluruhannya sudah tentu mempunyai pendidikan atau mesej kebaikan yang hendak disampaikan kepada manusia hingga hari ini. Begitu juga dalam masyarakat Cina, kisah tentang 12 ekor haiwan dalam kalendar Cina merupakan kisah yang amat menarik dan penuh dengan simbolik.

Dalam perkongsian tahun lalu, seorang penyampai dari DBP amat teruja memberitahu kepada umum bagaimana beliau turut memahami apabila kucing tidak disenaraikan antara daripada 12 ekor haiwan tersebut, iaitu tikus, lembu, harimau, arnab, naga, ular, kuda, kambing, monyet, ayam, anjing dan babi. Keprihatinan beliau tentang kepercayaan masyarakat Cina berkaitan dengan haiwan ini membuktikan bahawa beliau turut meraikan kepelbagaian budaya dan juga sastera.

Setiap ekor haiwan yang dinamakan dalam pengisahan Maharaja Jed ini diundang bagi menjayakan perlumbaan yang dianjurkan oleh maharaja. Perlumbaan tersebut diadakan untuk menentukan haiwan yang manakah yang akan berjaya, kisah ini apabila dihubungkan kepada manusia melambangkan hasrat seseorang dalam mencapai cita-citanya serta halangan yang ditempuhi sebagai ujian manusia dengan kehidupannya. Oleh sebab itu, 12 ekor haiwan ini dimasukkan dalam kalendar Cina kerana kejujuran mereka menjayakan perlumbaan yang dianjurkan oleh maharaja. Pun begitu, kucing yang ada muslihat dengan tikus, akhirnya tidak tersenarai.

Setiap haiwan mempunyai karakter tersendiri. Kelemahan dan kekuatan seseorang yang lahir pada tahun haiwan yang dilahirkan akan merujuk haiwan tersebut. Contohnya pada tahun ini, tahun harimau, seseorang yang lahir pada tahun ini dalam penelitian karakter masyarakat Cina berdasarkan haiwan tersebut merupakan seorang yang agresif, berani dan bersemangat dalam perjuangan.

Belakangan ini, kita didedahkan tentang kisah nyata Pak Belang yang menerima kesan akibat penerokaan hutan serta aktiviti pembalakan yang tidak terkawal. Kes Pak Belang yang hilang habitatnya menyebabkan pelbagai pihak kini serius melaksanakan penguatkuasaan yang lebih ketat terhadap pencerobohan hutan serta perlindungan haiwan liar.

Dilaporkan kini cuma tinggal tidak lebih 200 ekor Harimau Malaya. Sekiranya kita tidak melakukan sesuatu dengan lebih serius dan terancang, haiwan yang menjadi lambang negara Malaysia akan pupus dan generasi kita hanya akan dapat melihat Pak Belang yang tidak bernyawa di Jata Negara sahaja.

Adakah kita sanggup untuk kehilangan Pak Belang selama-lamanya daripada kehidupan kita kerana kerakusan kita serta sikap ambil mudah kita kepada pemeliharaan serta perlindungan kepada spesies haiwan yang dilindungi ini? Saya bimbang, haiwan yang menjadi simbol kepada semangat juang yang tinggi pejuang-pejuang nasionalisme terdahulu untuk kemerdekaan negara, akan lenyap daripada penglihatan dan pandangan kita sekiranya kita tidak bersungguh-sungguh mengatasi hal ini.

Bersempena dengan Sambutan Tahun Baharu Cina ini, kami ingin menyampaikan pesanan kepada semua pihak khususnya pihak berwajib, dapat melaksanakan tanggungjawab mereka dengan sebaik-baiknya bagi memastikan haiwan yang menjadi simbol keberanian dan kekuasaan negara Malaysia ini akan dapat dilindungi dan jumlahnya akan dapat bertambah pada masa-masa akan datang.

Dari belantara sehingga dimasukkan dalam kalendar Cina dan berdiri gagah di Jata Negara, kami membawakan perspektif yang sangat halus dan murni kepada para pembaca berkaitan Pak Belang. Dari satu sudut kita melihatnya sebagai haiwan yang liar, ganas dan menakutkan, tetapi ada yang dapat kita pelajari daripada semangat Raja Rimba ini, iaitu semangat perjuangan tidak pernah akan terpadam.

Bertiup angin dari banjaran, bersama segarnya udara alam semesta, pepohon gagah tegak berdiri, belantara menangis sudahpun kita dengar, Pak Belang, kami memahat janji, Pak Belang akan kekal menjadi simbol keberanian dan semangat juang generasi Malaysia pada masa-masa akan datang. Selamat Tahun Baharu Cina 2022.


Cabaran Industri Terjemahan semasa Pandemik COVID-19

Untuk mendapatkan maklumat terkini, ikuti kami melalui Telegram

KUALA LUMPUR – Industri terjemahan merupakan antara industri yang tidak terjejas dan tidak terkesan akibat pandemik COVID-19. Berdasarkan pengalaman sebagai penterjemah bebas, seseorang itu mampu menterjemahkan buku dan ada juga yang terpaksa menolak beberapa tawaran. Pandemik COVID-19 turut membuka ruang dan peluang kepada penterjemah muda untuk mengasah kemahiran dan memperbanyakkan usaha mereka.

Pelaksanaan Perintah Kawalan Pergerakan yang mengehadkan pergerakan seseorang telah memberikan lebih banyak masa kepada penterjemah. Kebanyakan usaha penterjemahan kini dapat dijalankan secara dalam talian yang memudahkan urusan harian. Walau bagaimanapun, proses penterjemahan tidak boleh bergantung sepenuhnya kepada teknologi semata-mata kerana kepakaran dan kemahiran penterjemah masih diperlukan dalam industri terjemahan. Teknologi yang ada dapat membantu penterjemah untuk menguruskan penterjemahan. Sekiranya hanya bergantung pada teknologi, hasil terjemahan akan menjadi kaku, kurang cantik dan kurang tepat.

Pandemik COVID-19 juga menyebabkan banyak istilah baharu diperkenalkan kepada masyarakat. Penciptaan istilah baharu mempunyai sistem dan syaratnya yang tertentu. Tidak semua perkataan boleh diterjemahkan secara langsung tetapi ada yang memerlukan sedikit percampuran dan pengubahsuaian. Kini satu perkataan boleh didapati dalam pelbagai bidang dan padanan kerana mempunyai kaitan dengan linguistik dan lain-lain lagi.

Industri terjemahan kian berkembang di negara ini dan bayaran bagi kepakaran tersebut juga semakin tinggi berbanding pada masa lalu. Dalam proses terjemahan juga ada semakan kedua dan seterusnya kerana sehebat mana pun seseorang penterjemah itu, perlu ada orang kedua bagi memastikan hasil terjemahan tersebut sempurna.

Demikian antara inti pati yang disampaikan oleh kedua-orang panel, iaitu Dr. Noor Ida Ramli, Pensyarah Kanan Akademi Pengajian Bahasa Universiti Teknologi MARA (UiTM), yang juga ahli Majlis Jawatankuasa Induk Persatuan Penterjemah Malaysia dan Dr. Norhazlina Husin, Pengarah Persidangan Penterjemahan Antarabangsa ke-18 (PPA-18) yang bersiaran secara langsung secara dalam talian dalam media sosial pada pukul 11.00 pagi tadi. Wawancara Layar Putih Institut Terjemahan dan Buku Malaysia (ITBM) edisi khas ini mengupas topik “Industri Terjemahan dalam Dunia Global Kini” diadakan bersempena dengan PPA-18.

Saban tahun, PPA diadakan dan pada tahun ini, persidangan tersebut juga bakal berlangsung pada 24 Ogos 2021 hingga 26 Ogos 2021 secara dalam talian. PPA-18 pada kali ini begitu istimewa kerana Universiti Sains Malaysia akan membawa pakar bahasa dan pihak UiTM pula akan membawa peserta daripada pelbagai bidang akademik.


Menggiatkan Industri Kraf Tangan Capal

Simpang Empat – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail berkenan berangkat merasmikan Kilang Capal Dr. Saad yang baru sahaja siap diperbesar saiz bangunannya di Kampung Chemumar Tengah, Simpang Empat, Perlis, baru-baru ini.

Keberangkatan tiba baginda disambut oleh pemilik syarikat Sentuhan Budi Trading, Encik Saad Saep. Syarikat tersebut telah beroperasi di lokasi yang sama sejak penubuhannya pada tahun 2001. Dengan moto “Memartabatkan Warisan Capal“, syarikat ini turut mendapat sokongan dan bantuan daripada Pejabat Kraftangan Malaysia Cawangan Perlis.

Dalam pada itu, DYTM Tuanku Syed Faizuddin Putra Jamalullail bertitah dengan mengingatkan semua masyarakat agar mementingkan integriti dan akauntabiliti dalam tadbir urus kerana perkara tersebut akan mendidik masyarakat mengamalkan sikap yang lebih positif.

Jika sesebuah organisasi itu ingin mantap dan berjaya, maka pembudayaan tadbir urus yang baik dalam kalangan warganya merupakan suatu kemestian dan perlu sentiasa disuburkan.

Titah baginda lagi, “Tadbir urus yang baik juga secara langsung mahupun tidak langsung akan dapat menggalakkan budaya dan nilai yang lebih baik dalam kalangan rakyat untuk jangka masa panjang.“

Yang turut hadir sama mengiringi baginda ialah Ketua Pegawai Eksekutif Majlis Agama Islam dan Adat Istiadat Melayu Perlis (MAIPs), Haji Mohd Nazim Mohd Noor.


Genting SkyWorlds Dibuka pada 8 Februari ini

Kuala Lumpur − Genting SkyWorlds, sebuah taman tema yang dijangka akan menjadi taman tema kedua terbesar di Asia Tenggara dari segi jumlah pengunjung akan mula dibuka pada 8 Februari 2022.

Menurut Ketua Operasi Perniagaan dan Strategi, Genting Malaysia Bhd, Lee Thiam Kit dalam satu kenyataan, “Pembukaan taman tema ini akan turut menyumbang kepada sektor pelancongan dan ekonomi dengan kewujudan ribuan peluang pekerjaan.”

Dengan keluasan 10.4 hektar pada ketinggian 6000 kaki dari aras laut, taman tema Genting SkyWorlds bakal membawa pengunjung mengembara ke sembilan ‘dunia’ yang diinspirasikan oleh filem dan pengembaraan, menggabungkan harta intelek (IP) asli, dan juga keseronokan serta keterujaan bertemakan filem dalam permainan serta tarikan bertaraf dunia. Taman tema ini akan menawarkan 26 tarikan merentasi sembilan zon dianggarkan menerima sehingga lebih 4.0 juta pelawat dalam tempoh setahun.

Para pelanggan boleh mendapatkan tiket melalui laman web Genting SkyWorlds dan aplikasi Genting SkyWorlds bermula pada pukul 10.00 pagi hari ini. Bersempena dengan pembukaan prapelancaran taman tema tersebut, Genting SkyWorlds menawarkan diskaun sebanyak 20 peratus ke atas harga tiket penuh bagi kunjungan dari 8 Februari hingga 31 Mac 2022.

Harga tiket penuh bagi tiket standard ialah RM189; kanak-kanak dengan ketinggian 90 sentimeter (cm) ke 110 cm dan warga emas atau orang kurang upaya (OKU) berharga RM161 dan kanak-kanak dengan ketinggian di bawah 90 cm boleh memasuki Genting SkyWorlds secara percuma.

Sementara itu, harga tiket selepas diskaun prapelancaran sebanyak 20 peratus adalah RM151 bagi tiket standard dan RM128 bagi kanak-kanak dengan ketinggian 90 cm ke 110 cm dan warga emas atau OKU.

Semasa tempoh pembukaan prapelancaran, akses Virtual Queue (VQ) dan Photo+ percuma akan disediakan yang membolehkan pengunjung memuat turun dan berkongsi kandungan foto digital tanpa had.

Selepas membeli tiket secara dalam talian, pengunjung digalakkan untuk memuat turun aplikasi Taman Tema Genting SkyWorlds yang tersedia dengan percuma di Google Play, Apple App Store dan Huawei AppGallery. Aplikasi itu bukan sahaja memberikan panduan yang komprehensif dengan maklumat masa nyata berkenaan dengan Genting SkyWorlds, malah membolehkan pengunjung untuk mengemudi dan melawat taman secara maya agar mereka dapat merancang aktiviti yang mereka minati terlebih dulu, serta mencari arah dan jalan untuk ke destinasi mereka.

Antara ciri aplikasi tersebut adalah dipaparkan tempoh menunggu dan pengunjung boleh merancang masa mereka untuk setiap permainan, tarikan dan persembahan yang tersedia pada hari itu; menerima tawaran promosi dan baucar diskaun; mendapatkan maklumat tempat-tempat makan, beli-belah, permainan, serta perkhidmatan Photo+ yang canggih.


Kerja Penyelamatan dan Pemindahan Jumpaan Perahu Jalur di Sungai Ketil

Untuk mendapatkan maklumat terkini, ikuti kami melalui Telegram

Baling – Jabatan Warisan Negara (JWN) memulakan kerja penyelamatan dan pemindahan jumpaan perahu jalur di Sungai Ketil pada 5 Februari 2022 setelah dijumpai oleh penduduk kampung dua hari lepas. Paras air sungai yang cetek akibat kemarau menyebabkan perahu lama yang dipercayai peninggalan pedagang zaman dahulu timbul di tepi tebing sungai.

Menurut Ketua Penghulu Mukim Kupang, Baling, Badrol Hisham Che Li, perahu jalur lama tersebut dijumpai oleh penduduk kampung yang menjala ikan di Sungai Ketil sebelum bertindak melaporkannya kepada beliau. “Perahu ini berkemungkinan digunakan oleh pedagang pada zaman dahulu sebagai salah satu cara pengangkutan mereka kerana Sungai Ketil berhubung dengan Sungai Kuala Muda dan terus ke laut,” katanya.

Kerja penyelamatan dan pemindahan jumpaan perahu jalur di sungai tersebut juga turut disertai oleh wakil Pusat Penyelidikan Arkeologi Global Universiti Sains Malaysia (USM), Dr. Nasha Roziadi Khaw. Menurut beliau, penemuan tersebut penting kepada penting Kampung Lela, Kuala Pegang sebagai sebuah pengkalan perdagangan Kedah Tua. Tambah beliau, pihaknya akan cuba membantu JWN daripada segi konservasi dan analisis saintik perahu jalur tersebut.

Pihak JWN akan berkerjasama dengan pihak berkuasa daerah untuk mengalihkan perahu lama tersebut untuk melindunginya agar proses konservasi dapat dijalankan dengan lebih lanjut bagi menentukan tarikh dan usia sebenar perahu jalur tersebut.


Nadya Berkarya Menggunakan Pen

Hasil karyanya sangat kreatif dan begitu teliti. Susun atur komposisinya juga sangat kemas dan tidak ada ruang yang dibazirkan. Gubahan yang menarik ini ialah hasil tangan pelukis yang bernama Nadya A. Kamal, seorang pengkarya wanita muda tanah air yang begitu aktif berpameran sejak beberapa tahun kebelakangan ini.

Nadya yang berasal dari Sabak Bernam ini berkata bahawa dalam keluarganya tiada seorang pun yang minat melukis. Berbeza buat dirinya, Nadya sangat menggemari aktiviti melukis dan ketika belajar di Maktab Rendah Sains MARA Pendang, Kedah, Nadya mengambil subjek tambahan Pendidikan Seni dek kerana minatnya yang begitu mendalam.

Setelah itu, Nadya tidak lagi menoleh ke belakang dan terus menyambung pendidikan seni dalam bidang Diploma Seni Halus Universiti Teknologi MARA (UiTM) kampus Melaka. Kemudian, Nadya meneruskan lagi pengajian di peringkat ijazah sarjana muda dan pascasiswazah dalam bidang yang sama di kampus UiTM Shah Alam, Selangor. Kini, Nadya berasa puas kerana dapat menjadikan minat tersebut sebagai satu karier kerana berjaya menjadi seorang pensyarah seni lukis di Universiti Malaysia Kelantan (UMK).

Bercerita tentang minatnya dalam bidang ini, Nadya berkata bahawa sejak berusia lima tahun lagi, beliau sudah minat melukis. Perkara ini terjadi ketika melihat ibunya menulis sesuatu di atas kertas. Bermula pada saat itu, Nadya mula berasa kagum dengan kebolehan kawalan tangan yang memegang pen dan seterusnya menghasilkan stroke yang menarik di atas kertas.

Selain itu, Nadya juga mula berjinak-jinak melukis komik dan majalah kanak-kanak. Antara majalah yang digemarinya ialah komik Sailormoon.  Melalui komik ini, Nadya mula meniru lukisan kesemua karakter komik ini terutama stroke garisan yang ada pada figura, arkitektur, pakaian, serta efek latar belakangnya. Aktiviti melukis semula komik ini menjadikan dirinya lebih mahir dalam pengawalan stroke serta kualiti garisan yang kemudiannya menjadi identiti dalam karya yang dihasilkan.

Nadya menghasilkan karya dengan pelbagai media tetapi lebih cenderung kepada media kering seperti pensil, arang, pastel dan pen. Hal ini dikatakan demikian kerana Nadya sangat berminat dan menggemari kesan yang dihasilkan oleh garisan. Kepelbagaian, pengulangan dan pertindihan garisan memberikan kepuasan yang signifikan berbanding dengan campuran warna.

Kualiti garisan juga merupakan aspek penting kerana memberikan kesan ekspresi yang tersendiri selain memberikan impak emosi buat dirinya serta audiens yang melihatnya. Ketebalan dan kenipisan garisan menghidupkan sesuatu komposisi gubahan kerana karakter garisan itu sendiri sudah cukup membangkitkan rasa tanpa perlu menambah apa-apa media lain seperti warna. Lebih daripada itu, Nadya juga berkata bahawa setiap objek yang dilihat di sekelilingnya sering dirungkaikan kepada bentuk garisan dan garisan yang melengkung pula akan menjelma kepada sesuatu bentuk. Pandangan yang berbentuk ilusi ni sering berlaku dalam mindanya berikutan kecintaannya pada elemen garisan.

Tambah Nadya lagi, melukis merupakan satu proses yang membolehkan kita menjadi pemerhati yang baik dan juga membuatkan kita melihat sesuatu subjek secara menyeluruh dalam konteksnya. Lukisan serta elemen garisan juga mengajar Nadya bahawa setiap perkara wujud lebih daripada sekadar permukaan, setiap elemen di sekeliling memainkan peranan dalam kewujudan tersebut dan elemen-elemen ini mempengaruhi bagaimana subjek itu dilihat.

Bagi menghasilkan sesuatu lukisan itu, Nadya akan bermula dengan melakar menggunakan pensel. Ideanya pula merupakan olahan daripada gambar yang dirakamnya sendiri. Melalui gambar tersebut, Nadya akan mula menghasilkan komposisi kreatif dengan membuang atau menambah sesuatu objek agar gubahanya menjadi seimbang dan menarik. Ketepatan garisan, kualiti garisan, sudut pandang serta perspektif ruang adalah elemen yang menjadi kunci utama dalam setiap karya yang dilukis.

Setelah berpuas hati dengan komposisi tersebut, maka Nadya akan mula menggunakan pen bagi menyiapkan keseluruhan karya tersebut. Pen menjadi pilihan utama kerana sifatnya yang tahan lasak di samping mudah untuk digunakan. Nadya memilih pena mata bulat kerana sifatnya yang kering dan tidak mudah kotor. Pen ini berbeza daripada pen dakwat basah kerana walaupun kesannya menarik, tetapi dakwat pen ini mudah kembang dan tidak kalis air.

Dari sudut yang lain, pena mata bulat sangat efektif. Harganya yang murah serta mudah didapati menjadikan bahan ini pilihan utama buat Nadya. Menurutnya lagi, hanya berbekalkan sebatang pen sahaja Nadya dapat menghasilkan banyak karya tanpa perlu memikirkan hal-hal yang lain. Berbeza dengan penggunaan arang atau pensel, media ini mudah patah dan tumpul dan hal ini akan melambatkan lagi proses untuk melukis.

Ditanya tentang seniman yang sentiasa menjadi rujukannya, Nadya berkata antara artis yang menjadi inspirasi buatnya ialah Edgar Degas, Albrecht Durer, Henri de Toulouse-Lautrec, Alfonso Dunn dan Redmer Hoekstra. Nadya juga menamakan beberapa seniman tempatan yang tidak kurang hebatnya seperti Jalaini Abu Hassan, Haslin Ismail, Shamsuddin Wahab, Ilse Noor dan Khairuddin Zainudin. Menurut Nadya, mereka bukan sahaja sangat cekap dan mahir (skillful), tetapi karya mereka sarat dengan jati diri di samping mengangkat imej tempatan.

Menyentuh tentang perancangan untuk masa akan datang, Nadya berkata, beliau berazam untuk menghabiskan tesis doktor falsafah atau PhD-nya. Hal ini dikatakan demikian kerana sebagai seorang ahli akademik, Nadya perlu sentiasa meningkatkan ilmu pengetahuanya dengan melakukan pelbagai kajian ilmiah di samping terus aktif berkarya. Kedua-dua perkara ini akan memberikan sumbangan kepada perkembangan dunia seni visual tanah air agar sentiasa segar dengan idea baharu.

Penulis merupakan Dekan Fakulti Animasi dan Multimedia, Akademi Seni Budaya dan Warisan Kebangsaan (ASWARA).


UniMAP Turut Sama Melestarikan Kampung Seberang Ramai, Kuala Perlis

Untuk mendapatkan maklumat terkini, ikuti kami melalui Telegram

Pauh Putra ‒ Universiti Malaysia Perlis (UniMAP) turut serta dalam menjayakan “Projek Diraja Kampung Warna-warni Program Transformasi Kampung Seberang Ramai, Kuala Perlis“ melalui “Program Kampung Seberang Ramai Lestari“.

Dalam satu sesi taklimat kepada Raja Muda Perlis, Duli Yang Teramat Mulia (DYTM)  Tuanku Syed Faizuddin Putra Jamalullail baru-baru ini, Naib Canselor UniMAP, Profesor Ts. Dr. Zaliman Sauli menyatakan, “Inisiatif yang dilaksanakan UniMAP adalah dengan memberikan fokus untuk merapatkan jurang perbezaan sosioekonomi yang ketara; sifar risiko kemalangan industri; serta sifar penyakit dan wabak akibat pencemaran. Hal ini bakal dicapai menerusi pemindahan ilmu yang praktikal daripada pihak pelaksana program kepada penduduk kampung khasnya pelajar sekolah dan golongan remaja di kawasan berkenaan.”

Menurut Profesor Ts. Dr. Zaliman, “Sejak awal tahun 2021 lagi, UniMAP bersama-sama pelbagai agensi, institusi pendidikan dan sekolah, badan beruniform, agensi swasta, pertubuhan bukan kerajaan (NGO) dan individu perseorangan lain menjayakan inisiatif yang didukung oleh Majlis Agama Islam dan Adat Istiadat Melayu Perlis (MAIPs) serta Yayasan Tuanku Syed Putra (YTSP) ini.”

Program berkenaan merupakan sebahagian daripada usaha ‘UniMAP for Society (U4S)’ yang dibahagikan kepada enam tema utama, iaitu Pendidikan, Ekonomi, Sosial, Kesihatan, Alam Sekitar dan Bantuan Kemanusiaan.

“Untuk tahun 2021 sahaja, UniMAP telah melaksanakan 193 projek di bawah U4S yang melibatkan kerjasama antara UniMAP dengan 182 pihak agensi dan industri, serta 14 485 orang ahli komuniti,” jelas Profesor Ts. Dr. Zaliman.

Dalam perkembangan lain, Tuanku Raja Muda Perlis berkenan berangkat meluangkan masa meninjau perkembangan terkini tahap kebersihan kawasan Kampung Seberang Ramai yang kian mendapat kesedaran dan kerjasama yang cukup baik dalam kalangan masyarakat setempat.

Baginda turut menitahkan ucapan terima kasih kepada pihak Jabatan Kerja Raya (JKR) Negeri Perlis yang telah memasang papan tanda arah ke kampung nelayan tradisional tersebut yang merupakan destinasi pelancongan terbaharu di Perlis. Papan tanda arah tersebut diletakkan di beberapa lokasi strategik di sekitar Kuala Perlis bagi memudahkan para pelawat datang untuk berkunjung ke kampung berkenaan.


Layarkan: Lagu Penenang Hati, Pendorong Semangat Hadapi COVID-19

Sungai Buloh – Tidak dinafikan pandemik COVID-19 membawa kesan buruk kepada banyak pihak, bukan sahaja di Malaysia, malah di seluruh dunia. Masyarakat perlu meneruskan kehidupan dengan menghadapi pelbagai kesukaran.

Sebagai tanda kebersamaan dan keprihatinan, kita wajar saling membantu tanpa mengira apa-apa cara pun, serta bangsa dan agama. Dari segi kejiwaan, antara bantuan untuk perasaan dan semangat yang boleh diberikan adalah menerusi karya seni seperti lagu.

Dalam konteks ini, Layarkan dendangan kumpulan Prasangka boleh dianggap sebagai antara lagu yang memujuk hati dan mendorong semangat agar kita semua tetap bertahan dalam kesukaran yang dihadapi.

Pada Julai 2020, Prasangka merakamkan Jadey selepas kebenaran rentas negeri yang pertama diberikan oleh kerajaan Malaysia. Lagu tersebut dirakamkan di studio Dapo Rekod, Nilai, Negeri Sembilan, kepunyaan pemain gitarnya, Areef Iskandar.

Jadey membawa kisah ayam tua bernama Jadey yang masih memperjuangkan nasibnya laksana ayam muda yang jauh lebih gagah, dan hebat daripadanya. Jadey juga masih mahu berkuasa di wilayahnya.

Walau bagaimanapun, pada hakikatnya, sebenarnya Jadey sudah tua dan tidak bertenaga seperti dahulu lagi. Justeru, Jadey sewajarnya meniti usia senja dengan berehat dan menenangkan diri.

Layarkan telah dirakamkan pada awal April 2021, ditunjangi penyanyi dan komposer Prasangka sendiri, iaitu Ajis Hisham. Sebagaimana Jadey, Layarkan juga dirakamkan di studio Dapo Rekod, Nilai, Negeri Sembilan.

Menariknya, Layarkan turut menampilkan ilustrasi sangkar, sebagai lambang diri kita yang terkurung dengan sendirinya. Kedua-dua ilustrasi dihasilkan oleh Sue Anna Joe, seorang jurugambar, pelukis dan artis digital.

Layarkan mula berada di pelantar YouTube Luncai Emas Sdn. Bhd. (Luncai Emas) pada 10 Disember 2021 lalu, dan juga di semua saluran digital seperti Spotify, Apple Music dan Joox Music. Edaran secara jualan digital dilakukan oleh Luncai Emas.

Prasangka yang juga bakal muncul dengan EP pertama mereka mengandungi enam buah lagu pada pertengahan tahun ini, berharap pendengar dapat menerima, serta menggemari Layarkan, selepas Jadey dimuat naik di YouTube Luncai Emas mulai Oktober 2020.

“Prasangka memilih Luncai Emas untuk pengedaran digital kerana Luncai Emas bersesuaian dengan konsep dan cita rasa kami. Luncai Emas juga merupakan syarikat penerbitan tempatan. Jadi, sudah tentulah kami menyokongnya,” jelas Ajis yang juga pemain gitar Prasangka.

Prasangka merupakan sebuah kumpulan yang lagu-lagunya berkonsepkan rock n roll, bluegrass, dan kerakyatan dengan cara mereka yang tersendiri. Menurut Ajis, antara muzik yang mempengaruhi Prasangka, termasuklah daripada kumpulan Kembara (pimpinan Datuk M. Nasir, pemilik Luncai Emas sendiri), Search, Al Di Meola, Roy Clark dan Sirkus Barock.


Hubungan Harmonis Tamadun Melayu-China Perlu Diteruskan

Untuk mendapatkan maklumat terkini, ikuti kami melalui Telegram

Bangi – Institut Alam dan Tamadun Melayu (ATMA) Universiti Kebangsaan Malaysia (UKM) dengan kerjasama Dewan Bahasa dan Pustaka (DBP) telah menganjurkan Siri Syarahan ATMA 2022 (Bil.1) yang bertajuk “Tamadun Melayu dan Tamadun China Berwacana: Meneroka Ruang dan Peluang Kolaborasi ‘Menang-Menang’”, pada pukul 10.00 pagi tadi. Program yang berlangsung secara hibrid bertempat di Bilik Majlis, Aras 5, Bangunan Canselori, UKM ini turut dipancarkan secara dalam talian melalui aplikasi Zoom.

Wacana yang menampilkan ahli panel yang tidak asing lagi, iaitu Profesor Datuk Seri Dr. Awang Sariyan, Pengarah ATMA telah mengupas secara mendalam berkenaan dengan hubungan antara dua tamadun, iaitu Tamadun Melayu dengan Tamadun China yang telah bermula sejak sekian lama dahulu.

Memperihalkan bibit-bibit awal hubungan antara dua tamadun ini, adalah diketahui bahawa bukti-bukti hubungan awal Tamadun Melayu dengan Tamadun China boleh digali dari pelbagai aspek seperti arkeologi, kesusasteraan, artifak dan lain-lain.

Keakraban hubungan antara dua tamadun ini telah berlangsung dengan beberapa dinasti antaranya Dinasti Han, Tang, Song, Ming dan Qing. Mereka pernah datang ke Melaka dan interaksi antara dua tamadun ini dilahirkan melalui pelbagai aspek.

Profesor Datuk Seri Dr. Awang memulakan wacana dengan menjelaskan bahawasanya menurut catatan sejarah China, hubungan Tamadun Melayu-China telah wujud semasa zaman Dinasti Han, iaitu kira-kira 100 tahun sebelum Masihi. Han Shu Di Li Zhi (Catatan Dinasti Han – Rekod Geografi) telah merekodkan pelayaran pegawai-pegawai Maharaja Wu Di ke India dan melalui Selat Melaka pada kira-kira tahun 140 SM hingga 87 SM.

Perdagangan melalui pertukaran barang telah dilakukan di Asia Tenggara dan Asia Selatan. Beliau berkata:

Tidak dapat dinafikan lagi bahawasanya hal ini memungkinkan interaksi antara dua tamadun malahan beberapa nama tempat seperti Terengganu, Kelantan dan Kedah turut disebut dalam catatan mereka. Tentulah tempat tersebut disebutkan dalam sebutan yang berlainan tetapi itu bukan perkara yang menghairankan bahkan perbezaan sebutan juga turut berlaku pada zaman moden ini.

Hubungan akrab ini masih diteruskan hingga hari ini dan bahkan kita dapat melihat penduduk keturunan Cina yang telah melalui beberapa generasi dan mereka membentuk populasi yang berjumlah 22 peratus daripada penduduk Malaysia yang berjumlah 32 juta orang. Tidak dinafikan bahawasanya mereka turut mewarnai masyarakat majmuk Malaysia dalam pelbagai perkara seperti seni budaya, bahasa, busana, makanan, perayaan dan sistem kepercayaan.

Profesor Datuk Seri Dr. Awang juga turut melontarkan beberapa cadangan pelan tindakan untuk meneruskan hubungan baik ini termasuklah melakukan penyelidikan tentang pelbagai aspek peradaban seperti sistem nilai, falsafah, pemikiran, pandangan sarwa, seni, bahasa, seni bina serta lain-lain. Hal ini perlu dilakukan menggunakan pendekatan kajian perbandingan terutamanya antara alam Melayu dan China. Hal ini bertujuan untuk menghasilkan persefahaman dan penghargaan yang lebih mendalam antara kedua-dua pihak.

Berkenaan perkembangan Islam di China dan Islam di alam Melayu khususnya, beliau berkata:

Islam di China melalui beberapa data konkrit adalah bermula pada abad ketujuh melalui sahabat Nabi Muhammad SAW, iaitu Saad bin Abi Waqqas yang diutuskan oleh Saidina Usman bin Affan untuk menyebarkan Islam ke Timur. Masjid yang dibina oleh beliau masih teguh berdiri hingga hari ini. Hal ini menunjukkan bahawa Islam telah lama bertapak di China malah lebih jauh dari Tanah Melayu sendiri. Kita perlu mengambil peluang ini untuk menjemput ilmuwan mereka bagi menyampaikan kefahaman kepada orang Cina di Malaysia terutama berkaitan dengan kesalahfahaman berkenaan dengan agama Islam.

Sebagai penutup, beliau menzahirkan harapan berkenaan hubungan antara dua tamadun ini agar hubungan antara alam Melayu dengan negara China sentiasa malar segar.

Hubungan ini perlu didasarkan atas semangat persahabatan seperti yang telah wujud sejak abad ketujuh bahkan lebih awal hingga abad ke-15 supaya persahabatan terjalin untuk kedamaian sejagat. Ini merupakan satu peluang yang mesti kita ambil seluas-luasnya bukan sahaja dalam aspek ekonomi dan pendidikan bahkan dalam aspek agama dan kajian-kajian yang lain.


Pelaksanaan SOP Baharu bagi Ibadah Umrah

Putrajaya – Pelaksanaan prosedur operasi standard (SOP) baharu bagi ibadah umrah akan berkuat kuasa bermula 14 Februari ini. Keputusan itu diumumkan dalam Mesyuarat Ke-12 Menteri Kuartet COVID-19, bertarikh 8 Februari 2022 yang lalu. Keputusan ini dibuat setelah mengambil kira angka jangkitan, penambahbaikan SOP dan keperluan dos penggalak dalam mengurangkan risiko jangkitan virus COVID-19.

Terdahulu, Menteri Kesihatan, YB Khairy Jamaludin dalam sidang media yang diadakan telah memutuskan untuk menangguhkan sementara perjalanan umrah bagi tempoh sebulan, berkuat kuasa pada 8 Januari 2022 yang lalu untuk memberikan laluan kepada proses penilaian risiko dan penelitian terhadap SOP. Selain itu, beliau juga telah mengadakan sesi libat urus bersama-sama Persatuan Industri Pelancongan (UMRAH) bagi mendapatkan maklum balas berhubung dengan hala tuju pelancongan umrah susulan keputusan penangguhan sementara yang sedang berkuat kuasa dengan kerjasama Menteri Pelancongan, Seni dan Budaya, YB Dato’ Sri Nancy Shukri.

Menteri Kanan Pertahanan, Dato’ Seri Hishammuddin Tun Hussein berkata, “Antara SOP baharu itu adalah keperluan person in charge (PIC) atau wakil yang bertanggungjawab daripada agensi pelancongan untuk memantau kepatuhan 40 orang jemaah umrah semasa berada di Tanah Suci, dalam perjalanan pulang ke Malaysia dan ketika di Pintu Masuk Antarabangsa (PMA) Malaysia.”

“Bagi kumpulan yang kurang daripada 40 orang jemaah, PIC perlu menguruskan jemaah di PMA. Tatacara pengurusan dan prosedur untuk memohon kebenaran PIC untuk masuk ke ruang PMA di KLIA akan dimaklumkan kemudian melalui persatuan-persatuan pengendali umrah,” jelas beliau.

Selain itu, jemaah umrah diwajibkan untuk mengambil dos penggalak serta menjalani kuarantin wajib di kediaman masing-masing dan jemaah tidak perlu memohon kelulusan Home Quarantine Application (HQA). Jemaah juga dibenarkan untuk menjalani kuarantin wajib di stesen kuarantin swasta dengan syarat, kos penginapan, makan minum dan rawatan di bawah tanggungan jemaah sendiri.yah

SOP baharu ini akan berkuat kuasa bermula pada 14 Februari 2022. Susulan itu, para jemaah yang dalam perjalanan mengerjakan umrah dalam tempoh antara 8 hingga 13 Februari 2022 boleh mengguna pakai tatacara SOP sebelum ini. Penggunaan SOP baharu akan mula diguna pakai sebaik-baik sahaja jemaah kembali semula ke Malaysia. Syarat ini termasuklah proses menjalani kuarantin di rumah secara automatik kecuali bagi mereka yang memilih untuk kuarantin di pusat kuarantin swasta.

Dalam pada itu, pihak Kementerian Pelancongan, Seni dan Budaya (MOTAC) sedang mengatur sesi Training for Trainers (TOT) dengan kerjasama Kementerian Kesihatan Malaysia kepada semua syarikat pengendali umrah yang berlesen di bawah MOTAC mengenai pemakaian SOP baharu ini. Mereka seterusnya bertanggungjawab untuk memberikan taklimat penerangan kepada jemaah di bawah kendalian mereka sebelum berlepas mengerjakan umrah.


Kota yang Hilang

Untuk mendapatkan maklumat terkini, ikuti kami melalui Telegram

Che Long Jaafar bin Dato’ Paduka Setia Long Abdul Latif merupakan pengasas kepada perkembangan bandar Taiping dan seorang jutawan bijih timah Melayu. Selain bijih timah Che Long Jaafar, beliau juga terbukti sebagai seorang pedagang dan usahawan Melayu yang berjaya dalam bidang pertanian dengan memiliki ladang kopi di Asam Kumbang, Taiping dan ladang tebu di Kerian. Tebu-tebu tersebut dieskport ke Pulau Pinang melalui Pelabuhan Kuala Gula dan diproses menjadi gula untuk menampung keperluan harian penduduk pada ketika itu.

Che Long Jaafar ialah seorang yang berintelektual dan berpandangan jauh. Beliau juga merupakan pengasas kepada perkembangan pendidikan di Perak dengan mendirikan Sekolah Melayu di Matang Gelugor pada tahun 1826. Sekolah Melayu tersebut telah menjadi asas kepada penubuhan Maktab Perguruan Melayu di Matang yang kini merupakan bangunan Muzium Matang.

Che Long Jaafar mempunyai kotanya sendiri yang terletak di Bukit Gantang, Perak dan merupakan kota Melayu terawal dibina dengan menggunakan bata sebagai struktur binaanya. Kota Long Jaafar dibina di kawasan lot tanah 3149, seluas 22 ekar.  Lokasinya terletak di antara jalan raya persekutuan yang menghubungkan Kuala Kangsar ke Changkat Jering, Taiping. Che Long Jaafar menjadikan kotanya sebagai pusat pentadbiran Larut dan pusat perniagaan. Kota Long Jaafar dibina di atas sebidang tanah tinggi yang memiliki ciri-ciri keselamatan dan panorama yang indah dikelilingi oleh bukit dan sungai yang mengalir ke Selatan Melaka.

Kota Long Jaafar mempunyai tujuh penampang tembok berukuran antara 10.67 meter hingga 181.78 meter dengan ketinggian 1.5 meter hingga 2.0 meter. Kota ini dilengkapi dengan beberapa buah pintu termasuk pintu gerbang utama di sebelah barat berhadapan dengan tasik yang dikenali sebagai “Takungan Menteri”, menara kawalan dan parit-parit pertahanan. Tapak rumah Che Long Jaafar terletak di sebelah timur kota manakala makam Che Long Jaafar terletak di sebelah utara.

Kota Long Jaafar dilengkapi dengan gudang untuk menyimpan senjata seperti meriam, senapang, ubat bedil, lembing, tombak dan sebagainya. Beliau mempunyai pengawal-pengawal keselamatan yang terdiri daripada orang Melayu dan orang daripada keturunan Habsyi di samping pasukan bergajah, kereta lembu dan kereta kerbau yang berfungsi sebagai pertahanan dan pengangkutan. Semasa pemerintahan Che Long Jaafar, Sungai Limau merupakan pelabuhan utama ketika itu dan terletak di bawah seliaan Dato’ Panglima Bukit Gantang, Orang Besar Delapan negeri Perak.

Di hadapan Kota Long Jaafar terdapat sebuah tasik yang menganjur luas dari hulu Banjaran Gunung Bintang hingga ke kawasan jalan besar antara bandar Taiping ke Kuala Kangsar. Penduduk tempatan menyebutnya sebagai “Takungan Menteri”.  Di tengah-tengah tasik tersebut dibina sebuah rumah rehat yang dihubungkan oleh sebuah jambatan. Pemadangan di tasik tersebut sangat cantik dihiasi dengan pokok-pokok seperti bunga teratai dan tanjung.

Kota Long Jaafar sering dikunjungi oleh penduduk Bukit Gantang suatu ketika dahulu terutamanya semasa Pesta Mandi Safar dengan diadakan acara lumba perahu. Che Long Jaafar seorang yang berpegang kuat pada ajaran agama Islam di samping mencari harta dunia beliau juga telah membina sebuah masjid yang terletak tidak jauh dari kotanya dan ramai guru agama dijemput mengajar di situ. Ketika itu, Larut menjadi tempat penghijrahan dan perlindungan para golongan alim ulama dari Patani yang ditindas ekoran berlakunya peperangan di Siam.

Che Long Jaafar meninggal dunia pada 12 Jamadilakhir bersamaan Ogos 1857 dan jenazah beliau dimakamkan di kotanya. Kini, hanya tinggal runtuhan kota dan makam Long Jaafar sahaja yang menjadi bukti kegemilangan sejarah ini.


Kumpulan Spider Idam Konsert Sendiri

Hulu Kelang – Kumpulan rock dan ska tanah air, Spider dikenali dan diminati ramai kerana karya dan lagu seperti Aladdin, Relaku Pujuk, Laukku Cukup Masin, Kasih Latifah, Cinta Dewa Dewi, Nazraku dan Kacap Terlabik. Nama Spider semakin menanjak apabila Relaku Pujuk, ciptaan penyanyi dan pemain gitarnya, Tam (melodi) serta Keon (lirik) menjuarai pertandingan Anugerah Juara Lagu 19 (2004) anjuran TV3.

Setelah hampir tiga dekad berada dalam industri seni suara tanah air, Spider yang memiliki enam buah album studio, iaitu Ngam Ho (1999), Aladin (2002), Nazraku (2004), Bintang 12 (2007), Kitasatu (2010) dan Ankabut (2016) berasa sudah sampai masa untuk beraksi secara langsung dalam sebuah konsert sendiri.

Menurut Tam atau nama sebenarnya, Rustam Mustafah, tampil dalam konsert sendiri memang idaman semua penyanyi, baik solo mahupun kumpulan. Jadi, katanya, tentulah tidak salah jika Spider turut memasang impian yang serupa.

“Memang besar harapan Spider agar dapat membuat persembahan dalam sebuah konsert sendiri, lebih-lebih lagi bersempena dengan hampir 30 tahun berada dalam industri hiburan negara,” kata Tam sewaktu ditemui di Kebun Che Mah, pada 10 Februari 2022 yang lalu.

Walaupun kehilangan pemain bass, Tony Iskandar yang meninggal dunia pada 29 Jun 2021, Spider masih bergiat dengan ahli kumpulan yang ada, iaitu Nafie (gitar utama), Aie (dram), dan pengganti Allahyarham Tony, iaitu Is.

‘Sebenarnya, Spider telah mendapat tawaran daripada sebuah syarikat yang berminat untuk menganjurkan konsert. Walau bagaimanapun, kami terpaksa menolak kerana pemilik syarikat tersebut tidak menghormati serta memahami makna dan konsep kumpulan rock,’ jelas Tam apabila ditanya mengenai soal itu tanpa mahu menyebutkan nama syarikat berkenaan.

Jika impian terlaksana, Tam memberitahu bahawa Spider akan membawakan kesemua lagu sendiri, tanpa lagu daripada penyanyi lain. Beliau menegaskan sedemikian sebagai menjawab persoalan yang mengatakan mana-mana penyanyi yang mahu muncul dalam konsert sendiri perlu memiliki sekurang-kurangnya 20 buah lagu terkenal dan diminati ramai.

Mengenai kegiatan terkini, Tam memberitahu beliau sedang sibuk berkolaborasi dengan penyanyi terkenal, Siti Nordiana untuk sebuah lagu tunggal terbaharu.

Tam hadir di Kebun Che Mah sebagai memenuhi undangan pemilik tempat beriadah dan pelancongan itu untuk menghiburkan rombongan dari ibu pejabat Agro Bank di Kuala Lumpur dan wakil media yang datang berkunjung. Ternyata Tam masih mantap dengan suaranya dan petikan gitar akustik mendendangkan lagu Laukku Cukup Masin, Relaku Pujuk dan Kasih Latifah.

Kebun Che Mah mempunyai reputasi tinggi kerana merupakan tempat riadah dan pelancongan yang tersenarai dalam 10 Pelancongan Eko Teratas Malaysia 2022. Terletak di Bukit Tabur, Kampung Kemensah, Hulu Kelang, Kebun Che Mah dibuka setiap hari dari pukul 7.00 pagi hingga 7.00 malam.


Isu Bahasa Orang Muda

Untuk mendapatkan maklumat terkini, ikuti kami melalui Telegram

Sering dikatakan bahawa generasi muda kini kurang menguasai bahasa sehingga bahasa yang digunakan tidak tepat, kurang teratur dan kurang santun. Pada hemat saya, kita tidak boleh membuat kesimpulan umum sedemikian walaupun ada sebahagian generasi muda yang kurang mengamalkan bahasa yang betul dan sopan. Masih ada generasi muda yang mengambil berat soal bahasa.

Untuk berlaku adil, masalah tidak peka akan bahasa dalam komunikasi sebenarnya berlaku juga dalam kalangan orang dewasa. Saya agak aktif dalam Facebook dan WhatsApp. Saya dapati bahawa banyak juga orang dewasa yang kurang menguasai sistem bahasa sehingga mutu bahasanya tidak jauh berbeza daripada bahasa golongan muda. Malah ada yang tidak menjaga kesopanan bahasa dengan menggunakan bahasa yang kesat, kasar dan provokatif.

Hal itu secara khusus amat ketara dalam tulisan yang berkaitan dengan politik. Disebabkan oleh berlainan fahaman politik atau berlainan pendirian tentang pemimpin tertentu, perasaan diluahkan semahu-mahunya tanpa beralas dan kebanyakannya tanpa hujah yang rasional. Dalam hal ini, bahasa digunakan bukan untuk membina hubungan baik dalam masyarakat, sesuai dengan lunas “hablumminannas“ (menjaga hubungan baik sesama manusia) tetapi untuk meniupkan api perseteruan.

Ada beberapa sebab berlakunya keadaan penggunaan bahasa yang kurang baik. Pertama, pengaruh sekitaran, terutama media yang kian terbuka dalam penggunaan bahasa, termasuk dalam soal sistem bahasa seperti tatabahasa dan juga kesantunan bahasa.

Sebahagian pengendali media mengejar populariti dalam persaingan antara stesen radio atau TV. Dalam keadaan itu, timbul kecenderungan untuk mengambil hati khalayak dengan penggunaan bahasa yang dekat dengan hati khalayak, seperti bahasa basahan dan slanga yang memang tidak menitikberatkan aturan bahasa.

Penggunaan kata dan frasa seperti “korang, kita orang, dia orang, baik punya pendapat dan pakabar“ serta puluhan atau ratusan yang lain lagi digunakan secara meluas. Walaupun hal itu menggambarkan realiti penggunaan bahasa masyarakat sehari-hari, media berperanan untuk memberikan teladan penggunaan bahasa yang lebih terkawal, terutama kepada generasi muda.

Dalam hal kesantunan bahasa, ada program hiburan di media elektronik yang sarat dengan bahasa yang bersifat mengadu domba dalam kalangan artis dan yang menyentuh hal yang amat bersifat peribadi.

Faktor kedua pula berkaitan dengan sikap sebahagian generasi muda yang ingin bebas daripada norma masyarakat, termasuk norma bahasa dalam penulisan dan pertuturan. Bahasa yang mematuhi sistem bahasa dikatakan bahasa yang “terlalu berskema“ dan bahasa orang lama atau bahasa orang tua yang tidak sesuai dengan jiwa orang muda.

Sebahagian penyumbang fenomena itu ialah media Barat yang berasaskan konsep kebebasan dan hak asasi manusia dan lesen puisi atau lesen sastera (poetic license) yang ada waktunya ditafsirkan secara salah. Sebagaimana kata pengkaji sastera yang terkenal, Dr. Umar Junus, ada penulis yang sekadar menyalahi sistem bahasa untuk kononnya menimbulkan keindahan atau kreativiti tetapi kreativiti itu bersifat tidak fungsional menurut ukuran retorik dan stilistik.

Faktor lain yang berkaitan dengan sistem pendidikan tidak formal dalam keluarga yang kurang menitikberatkan penggunaan bahasa yang baik turut memberikan pengaruh kepada cara berbahasa generasi muda. Ibu bapa yang tidak mengamalkan  bahasa yang santun kepada anak-anak secara langsung tidak dapat menjadi teladan kepada anak-anak. Peribahasa “Bapa borek anak rintik“ dan “Bagaimana acuan begitulah kuihnya“ menepati keadaan itu.

Sebab lain ialah pendidikan formal yang kurang berkesan apabila sistem yang ada lebih ke arah peperiksaan dan kurang untuk penggunaan dalam perhubungan luas untuk pelbagai suasana dan keperluan. Dalam keadaan keputusan peperiksaan diberi nilai utama oleh masyarakat, pelajar lebih terarah kepada penguasaan bahasa secara mekanis, dengan memenuhi tuntutan itu, dan kurang menjurus kepada penguasaan bahasa yang lebih komunikatif dan fungsional sebagai wahana kehidupan.

Kebanyakan guru pun tertekan oleh kecenderungan dan tuntutan masyarakat lalu lebih memberikan perhatian kepada aspek peperiksaan untuk “kecemerlangan“ keputusan peperiksaan anak didiknya dan untuk menjaga prestasi sekolahnya. Semoga dengan pemberatan kepada penilaian berasaskan sekolah, aspek kemahiran bahasa sebagai salah satu cabang kemahiran insaniah dapat dipupuk.

Sebagai jalan penyelesaian masalah kerancuan bahasa, terutama dalam kalangan golongan muda, sistem pendidikan mesti dilaksanakan lebih ke arah melahirkan pelajar yang terdidik, bukan setakat terpelajar, termasuklah dalam soal bahasa. Semua bahasa di dunia ada sistem untuk suasana dan keperluan rasmi, akademik dan sebagainya di samping bahasa sehari-hari. Kini penguasaan ragam bahasa rasmi masih menjadi masalah sehingga lepasan sekolah dan pusat pengajian tinggi tidak mampu menggunakan bahasa yang berkesan apabila muncul di media walaupun berkedudukan tinggi.

Kedua, ibu bapa memainkan peranan yang penting sebagai agen sosialisasi yang awal, termasuklah dalam aspek bahasa. Bahasa perhubungan sehari-hari pun tetap tertakluk kepada nilai positif seperti kesantunan bahasa. Demikian juga soal pemupukan kecintaan dan kebanggaan kepada bahasa negara.

Ketiga, media perlu menyeimbangkan aspek populariti dengan tanggungjawab sosial, termasuklah menjadi teladan dalam penggunaan bahasa yang baik dan santun. Mitos bahawa media mempunyai gaya (house style) yang berlainan daripada sistem bahasa perlu dihapuskan. Yang sesungguhnya penting ialah mengamalkan Kara’s bahasa media yang memang ada ciri-ciri khas tetapi tidak bercanggah dengan aturan asas dalam sistem bahasa. Pelajar pasti keliru apabila di sekolah diajarkan pentingnya penjodoh bilangan, sebagai contoh, tetapi media menggugurkan penjodoh bilangan dalam siarannya.

Seterusnya golongan dewasa, apatah lagi tokoh yang berpengaruh patut menunjukkan teladan berbahasa yang baik untuk ikutan anak-anak muda. Saya dukacita menyaksikan hal yang berlaku di Parlimen, misalnya apabila sebahagian orang yang bertaraf pemimpin tidak mengawal bahasa mereka dan tingkah laku itu dipancarkan melalui media. Kata-kata yang kesat, kasar dan carut-marut seolah-olah menjadi “pakaian“ sejumlah orang yang bergelar “Yang Berhormat“. Di “dewan yang mulia“, bahasa yang digunakan sebahagiannya ialah bahasa “yang tidak mulia“.

Sebagai kesimpulan, bahasa sebagai wahana perhubungan dalam pelbagai peringkat dan untuk pelbagai bidang kehidupan amat perlu dititikberatkan. Kata peribahasa atau kata hikmat, “Bahasa menunjukkan bangsa“, “Bahasa tidak dijual beli“, dan “Indah budi kerana bahasa“. Bangsa yang bermaruah dan bermartabat ialah bangsa yang bertatasusila, termasuk dalam aspek penggunaan bahasa.


Jit Murad: Hilangnya Permata Seni Negara

Untuk mendapatkan maklumat terkini, ikuti kami melalui Telegram

Saya tidak pasti berapa ramai yang menonton atau sedar dan masih mengingati sebuah filem kempen budi bahasa yang disiarkan di televisyen negara tidak lama dahulu.

Bukanlah saya mahu berjenaka. Saya cuma mahu mengatakan watak seorang pemilik kereta yang mencerca seorang pemilik kereta lain kerana meletak kereta sehingga menghalang keretanya untuk keluar menerusi filem pendek itu dipegang oleh pelakon yang akan dinyatakan lewat tulisan ini.

Mungkin kerana lakonannya yang berkesan dalam filem tersebut yang berbaur antara kekasaran dengan kelucuan, membuatkan saya lebih mengingati beliau. Kasar apabila dia memaki hamun, sementara lucu pula semasa dia ketakutan dan masuk ke keretanya setelah cuba dipukul oleh orang yang dicercanya itu.

Walaupun memegang watak pembantu atau sampingan, beliau merupakan antara “orang teater” tanah air yang turut beralih ke filem, telefilem dan drama televisyen seperti Datuk Rahim Razali, Ahmad Yatim, Allahyarham Mustaffa Noor dan Nam Ron.

Antara filem yang dibintanginya termasuklah Mat Gelap (1990), Selubung (1992), Beyond Rangoon (1995), Perempuan Melayu Terakhir (1999), Mimpi Moon (2000), Waris Jari Hantu dan 1957: Hati Malaya (2007), Talentime (2009), serta Split Gravy on Rice (2015). Menariknya, pelakon ini memegang watak Tan Sri Dato’ Paduka Khir Johari yang kemudiannya menjadi Menteri Pelajaran dalam filem 1957: Hati Malaya.

Dua buah telefilem yang turut menampilkan beliau ialah Dunia Rees dan Ina (1995), dan Neon (2003), sementara drama televisyen yang dibintanginya ialah Mastura pada tahun 1998.

Pelakon ini memulakan kerjaya seninya apabila beraksi dalam teater Caught in The Middle pada tahun 1987. Kemudian, beliau tampil dalam Gold Rain and Hailstones (1992), The Storyteller (1996), Visit dan Spilt Gravy On Rice (2002), Full of Jit (2007), dan One Load of Bull Jit (2009).

Storyteller berdasarkan tradisi percakapan Asia Tenggara. Visit pula merupakan pementasan semula versi komedi pada era 1990-an. Selain di Kuala Lumpur, Gold Rain and Hailstones turut dipentaskan di Pulau Pinang dan Singapura.

Selepas Split Gravy On Rice, ertinya sudah tujuh tahun kelibat pelakon ini tidak kelihatan dalam mana-mana filem. Malangnya, setelah lama tidak dilihat, ternyata aksi beliau tidak akan dapat dilihat lagi, bukan sahaja dalam filem, malah telefilem, drama televisyen dan teater sekalipun. Dalam hal ini saya juga teringat kepada ramai rakan penulis yang lama tidak ditemui, yang akhirnya tidak dapat ditemui lagi kerana mereka meninggal dunia.

Demikianlah Jit Murad, pelakon yang dimaksudkan. Jit atau nama sebenarnya, Aziz Mirzan Murad meninggal dunia pada 12 Februari 2022 yang lalu akibat serangan jantung.

Di media sosial, berita kematian Jit turut dikongsikan oleh beberapa orang sahabatnya, termasuk Ahli Parlimen Lembah Pantai, Ahmad Fahmi Mohamed Fadzil; pelakon Redza Minhat dan Maya Karin, serta penyanyi Francesca Peter dan ramai lagi. Mereka yang pernah bekerjasama dengan Allahyarham turut berkongsi ucapan takziah, dan pengalaman.

Antaranya ialah pelakon dan pengarah filem terkenal, Dato’ Afdlin Shauki, 51 tahun, yang banyak kenangan bersama-sama Allahyarham Jit ketika awal-awal penglibatan dalam industri hiburan tanah air. Pada peringkat awal kerjaya beliau dan Harith Iskander, banyak yang dilakukan bersama-sama Allahyarham.

Mereka yang menonton persembahan komedi di pentas ataupun semasa era 1990-an hingga awal tahun 2000-an pasti mengenali nama Jit Murad. Sehubungan dengan itu, Afdlin mengaku beliau banyak belajar mengenai komedi dan penceritaan daripada Allahyarham.

Jit yang meninggal dunia di rumahnya di Bukit Damansara pada usia 62 tahun merupakan anak kepada mantan Ketua Pengarah Pelajaran Malaysia, Allahyarham Tan Sri Murad Mohamed Noor. Allahyarham juga ada adik lelaki yang turut aktif berlakon, menulis skrip dan menerbitkan filem, iaitu Noor Azhar atau lebih dikenali sebagai Na’a Murad.

Jit dilahirkan pada 17 Januari 1960 di Kuala Lumpur dan belajar di Institut Victoria pada era 1970-an, sebelum menuntut dalam bidang perancangan bandar dan sosiologi di Chicago, Amerika Syarikat (AS). Allahyarham kemudian memperoleh ijazah sarjana dalam Sejarah Seni Abad ke-20 di San Francisco, Amerika Syarikat.

Sekembalinya ke Malaysia pada Disember 1989, Allahyarham turut terlibat dalam penubuhan Syarikat Teater Kafe Segera yang terus menarik perhatian ramai kerana menampilkan karya-karya yang menyengat dalam isu sosial dan satira politik.

Pada tahun 1993, Jit mula membantu Dramalab, sebuah badan teknologi maklumat dan komunikasi yang khusus menggalakkan penulisan bentuk baharu. Sepanjang kerjayanya, Allahyarham disegani sebagai penulis, pelakon dan penerbit teater yang berdedikasi dan dinamik. Allahyarham juga pernah bekerjasama dengan beberapa nama besar dalam industri kreatif Malaysia seperti Zahim Albakri, Jo Kukathas dan mendiang Krishen Jit.

Jit turut dikenali sebagai penulis prolifik di Asia Tenggara, selepas berjaya menghasilkan beberapa naskhah kontemporari yang pernah meraih beberapa anugerah. Spilt Gravy on Rice, misalnya memenangi empat anugerah dalam Anugerah Boh Cameronian yang berprestij tinggi.

Jasa dan pengorbanan Jit turut diabadikan dalam dua buah buku bibliografi, iaitu Jit Murad: Two Things, terbitan Rhino Press pada 1997, dan Jit Murad: Jit Murad Plays (Matahari Books/2017).

Jenazah Allahyarham Jit selamat dikebumikan di Tanah Perkuburan Islam Bukit Kiara, Kuala Lumpur pada 14 Februari 2022 lalu. Menurut Na’a, proses mengurus jenazah di Pusat Perubatan Universiti Malaya mengambil sedikit masa ekoran wabak pandemik, ujian COVID-19, dan bedah siasat. Jelas Na’a, beliau mendapat berita kematian Jit daripada rakan-rakan baik abangnya itu yang bimbang kerana Allahyarham tidak menjawab semasa dihubungi dalam tempoh yang lama.

Antara sahabatnya ialah Fizar Harun yang bersama-sama beberapa orang rakan lain cuba menghubungi Allahyarham kerana telah lama tidak bertemu, tetapi tiada jawapan. Mereka pun bergegas ke kondominium Jit dan mendapati Allahyarham sudah tidak bernyawa.

Pemergian Allahyarham Jit memang satu kehilangan besar bagi dunia seni negara, khususnya bidang lakonan filem, telefilem, drama televisyen, dan teater. Semoga rohnya dicucuri rahmat, ditempatkan dalam kalangan orang yang beriman, dan diampuni segala dosa.


Citrawarna Kembali Lagi

Untuk mendapatkan maklumat terkini, ikuti kami melalui Telegram

Kuching – Citrawarna Malaysia akan kembali dilangsungkan selepas kali terakhir diadakan pada tahun 2017. Pada tahun ini, Sarawak dipilih sebagai tuan rumah yang akan menganjurkan program Citrawarna Keluarga Malaysia 2022 yang bakal diadakan di Kuching Waterfront, Sarawak bermula pada 24 hingga 27 Februari nanti.

Citrawarna ialah program promosi pelancongan yang memperagakan kebudayaan, pakaian, tarian dan nyanyian rakyat Malaysia. Citrawarna dianjurkan oleh Kementerian Pelancongan, Seni dan Budaya (MOTAC) dengan kerjasama Tourism Malaysia dan pelbagai pihak lain. Menelusuri sejarah panjang Citrawarna, program ini sudah dilangsungkan sejak tahun 1999 sehingga penganjurannya yang terakhir pada tahun 2017 yang lalu.

Dalam temu bual ringkas bersama-sama saluran radio Nasional FM, Encik Radzi Omar selaku Setiausaha Bahagian, Bahagian Pengurusan Acara MOTAC berkata, “Suka saya untuk memaklumkan bahawa penganjuran Citrawarna pada tahun ini adalah secara fizikal tetapi terikat dengan pematuhan garis panduan dan prosedur operasi standard (SOP) yang ditetapkan oleh pihak berkuasa. Acara ini akan dirasmikan oleh Perdana Menteri, YAB Dato’ Sri Ismail Sabri Yaakob pada malam 26 Februari 2022 bermula pada pukul 8.30 malam.”

Mengulas lebih lanjut berkenaan dengan acara ini juga, beliau berkata, “Matlamat utama penganjuran acara ini adalah untuk mendekatkan masyarakat umum khususnya di negeri Sarawak dengan kepelbagaian seni budaya dan pelancongan Malaysia. Program ini juga adalah bersempena pengiktirafan bandar raya Kuching sebagai Bandaraya Gastronomi oleh Pertubuhan Pendidikan, Sains dan Kebudayaan Bangsa-Bangsa Bersatu (UNESCO).”

Menjadi hasrat kita juga untuk memberikan peluang kepada orang ramai menyaksikan sendiri Citrawarna secara fizikal terutamanya selepas lebih dua tahun kita dilanda COVID-19 dan tentu sekali matlamat utama kita adalah untuk mempromosikan seni budaya dan pelancongan khususnya di Sarawak dan umumnya di Malaysia.

Menyentuh berkenaan dengan tema Citrawarna bagi tahun ini, beliau menjelaskan bahawa tema “Temasya Kepelbagaian Bangsa” dipilih bagi memaknakan fiesta kepelbagaian cara hidup, seni, budaya dan makanan rakyat Malaysia yang akan diterjemahkan melalui pelbagai pengisian Citrawarna.

Konsep kepelbagaian budaya ini bakal direalisasikan melalui 14 pengisian utama yang bakal menjadi tarikan kepada pengunjung dari dalam dan luar negara untuk acara selama empat hari berturut-turut tersebut. Antara pengisian yang dirancang ialah Konsert Sape, Festival Kraf Sarawak, Peragaan Busana Kraf Tekstil Malaysia, Pameran Gastronomi, Demonstrasi Food Fusion Negeri-negeri, Food Bazaar, Festival Gendang Sarawak, pameran, jualan dan lain-lain lagi.

Objektif utama program ini dari aspek kebudayaan adalah untuk mempromosikan kekayaan adat, seni, adat resam, kraftangan, keunikan warisan makanan dan kepelbagaian budaya kita kepada masyarakat Malaysia serta pelancong luar. Rakyat juga boleh melihat kepelbagaian cara hidup masyarakat kita di Malaysia terutamanya negeri Sarawak yang mempunyai 29 etnik dan dengan jumlah yang begitu besar pastinya mempunyai kepelbagaian cara hidup.

Penganjuran ini tidak lain tidak adalah untuk mempromosikan pelancongan yang berkonsepkan akar budaya tempatan dengan mengetengahkan budaya dan seni autentik terutamanya yang wujud di Sarawak.

Sarawak dipilih sebagai tuan rumah bertepatan dengan identiti Sarawak sebagai  sebuah negeri yang mempunyai kepelbagaian seni dan budaya serta untuk menyamarakkan lagi kegiatan ekonomi Sarawak. Selain itu, kerajaan berhasrat untuk mendekatkan rakyat Sarawak khususnya dengan kepelbagaian budaya mereka di samping mempromosikan Sarawak yang baru diiktiraf sebagai Bandaraya Gastronomi.

Encik Radzi menzahirkan harapan pihak kerajaan terutamanya MOTAC agar acara ini akan berakhir dengan satu program yang berjaya dan mengharapkan keluarga Malaysia khususnya rakyat Sarawak dapat hadir beramai-ramai memeriahkan acara ini. Rakyat juga diminta agar dapat mematuhi SOP yang ditetapkan pihak berwajib. Beliau turut menyuarakan harapan penuh agar seni budaya warisan pelancongan bakal menjadi satu daripada sumber pendapatan utama negara yang akan membantu membangunkan negara ini.


HKK 2022 Bermula Rabu Hadapan

Kuala Lumpur – Perbadanan Kemajuan Kraftangan Malaysia, Kementerian Pelancongan, Seni dan Budaya atau dikenali sebagai Kraftangan Malaysia akan menganjurkan Hari Kraf Kebangsaan (HKK) 2022 bertempat di Kompleks Kraf Kuala Lumpur, Jalan Conlay. HKK 2022 bakal berlangsung pada 23 Februari hingga 7 Mac 2022, bermula pada pukul 10.00 pagi hingga 10.00 malam.

Menurut Menteri Pelancongan, Seni dan Budaya, YB Dato’ Sri Nancy Shukri, penganjuran HKK 2022 merupakan pengiktirafan terhadap sumbangan usahawan serta komuniti kraf dalam membangunkan industri kraf negara.

Tambah beliau, “Bertemakan ‘Kraf Mewarnai Keluarga Malaysia’ yang menggambarkan keunikan dan keindahan produk kraf, HKK 2022 diharap dapat menceriakan kehidupan Keluarga Malaysia.”

Pengunjung juga berpeluang mendapatkan tawaran baucar rebat sebanyak RM30 bagi setiap pembelian barangan kraf yang bernilai gandaan RM100.

Ayuh bersama-sama memperkasakan sosioekonomi rakyat dan menyokong produk kraf tangan tempatan dengan menyertai HKK 2022 pada minggu hadapan.


MOTAC Lancarkan Rancangan Tahun 2022 Balai Seni Negara

Untuk mendapatkan maklumat terkini, ikuti kami melalui Telegram

Kuala Lumpur –  Majlis Pelancaran Kalendar Program 2022 Balai Seni Negara serta Penyerahan Baucar Diskaun Pembelian Karya Seni Visual Buy Art Malaysia telah diadakan 15 Februari 2022 di Balai Seni Negara dan disiarkan secara langsung melalui laman media sosial Facebooknya. Majlis yang bermula pada jam 2.30 petang itu dirasmikan oleh Menteri Pelancongan, Seni dan Budaya, Dato’ Sri Nancy Shukri.

Kalendar Program 2022 Balai Seni Negara merupakan rangkuman program yang telah dirancang bagi mengangkat ekosistem seni di Malaysia manakala pemberian baucar diskaun pembelian karya seni visual keluarga Malaysia pula merupakan kesinambungan daripada aspirasi keluarga Malaysia yang telah diadakan pada tahun lepas.

Dalam ucapan perasmiannya, beliau menyatakan pelancaran Kalendar Program 2022 Balai Seni Negara serta Penyerahan Baucar Diskaun Pembelian Karya Seni Visual Buy Art Malaysia bukan sahaja memberi makna yang besar kepada Kementerian Pelancongan, Seni dan Budaya (MOTAC) dalam melaksanakan misinya tetapi juga amat bermakna kepada semua penggiat industri pelancongan, seni dan budaya yang amat memerlukan bantuan bagi mereka untuk bangkit semula. Tambah beliau, Balai Seni Negara diharapkan dapat meneruskan momentum kejayaan seperti yang telah dilakar pada tahun 2021 walaupun dihimpit dengan pelbagai cabaran.

“Program Young Art Entrepreneur (YAE) membuktikan Balai Seni Negara tidak meminggirkan anak muda dalam melakar masa depan pelancongan norma baharu seiring dengan strategi kelapan Pelan Strategik 2021 − 2025 MOTAC, iaitu melahirkan modal insan berilmu, berkemahiran, kreatif dan inovatif dalam sektor pelancongan, seni dan budaya, dan sebagai usahawan seni yang dapat mencipta pembaharuan yang lebih berdaya saingserta mewujudkan jaringan hubungan perniagaan baharu,” ucap beliau dalam majlis tersebut.

Program YAE yang bermula sejak tahun 2017 telah menghasilkan seramai 89 orang pelajar melalui enam kohort dan dijangka seramai 240 orang usahawan seni dapat dihasilkan dalam tempoh lima tahun akan datang.

Pusat Repositori dan Konservasi Seni Negara atau Art Hospital yang bercirikan futuristik yang akan dibuka kepada orang ramai bakal emnjadi satu lagi produk pelancongan dan kebudayaan baharu di negara kita.

Selain dua program yang disebutkan oleh Menteri MOTAC dalam ucapan beliau, terdapat pelbagai program lain yang bakal dianjurkan oleh Balai Seni Negara pada tahun ini. Antaranya adalah seperti Program Kem Seni Pedalaman: Bakun Experience 2022 pada Mac; Program Community Based Tourism (CBT) Arca Awam di perairan Pulau Langkawi; Program Jejak Seni Malaysia; Program Keluarga Seni Malaysia “Art to Heart”; dan Program Jerayawara Seni Dwimusim (biennale) di Terengganu.

Turur hadir dalam majlis perasmian tersebut ialah Timbalan Ketua Setiausaha MOTAC, Datuk Hajah Saraya binti Arbi, Pengerusi Lembaga Pembangunan Seni Visual Negara, Dato’ Indera Dayang Fatimah Tom Abang Saufi, Ketua Pengarah Balai Seni Negara, Encik Ameruddin Ahmad serta barisan pengurusan tertinggi MOTAC.


Senandung Melayuku: Lagu Lama yang Tetap Baharu

Sungai Buloh – Selepas album solonya yang keenam, Sang Pencinta pada tahun 2006 yang memuatkan lagu terkenal, Juwita … (Citra Terindah), Dato M. Nasir tidak lagi muncul dengan album terbaharu, atau yang menjadi kelaziman sekarang, lagu tunggal.

Dato’ M. Nasir atau nama sebenarnya, Mohamad Nasir Mohamed hanya muncul dengan kolaborasi bersama-sama Malique untuk lagu Mantera Beradu pada tahun 2010, serta Kmy Kmo dan Luca Sickta dalam lagu Zuhud (2019), yang mendapat sambutan hangat.

Walaupun dari semasa ke semasa pihak M. Nasir menyatakan beliau akan muncul dengan album baharu dan sedang dalam proses penerbitan, tetapi para peminat masih menanti seperti “menunggu buah yang tak gugur”.

Pada akhirnya, tahun 2022 menyaksikan penantian para peminat M. Nasir berakhir apabila penyanyi, pelakon, pengarah dan penerbit tersohor itu muncul dengan lagu tunggal baharu berjudul Senandung Melayuku.

Melihat pada judul sedemikian, amat jelas M. Nasir masih dengan jati diri beliau sejak awal yang cenderung mencipta dan mendendangkan lagu-lagu mengenai kemanusiaan, keagamaan, kebudayaan bangsa dan perjuangan hidup.

Melodi Senandung Melayuku ialah ciptaan M. Nasir sendiri bersama-sama komposer dari Amerika Syarikat, Brad Parker. “Tanah ini Kampung Kencana” merupakan kata-kata pujangga yang menjadi sebahagian daripada lirik lagu ini yang ditulis oleh Keon.

Parker juga seorang penerbit album yang banyak berjasa kepada industri muzik di negaranya. Banyak lagu ciptaannya dinyanyikan oleh penyanyi terkenal Amerika Syarikat seperti Cher, Richard Page dan Kieran Goss. Andy Lau dari Hong Kong dan Jaya (Filipina) turut mendapat sentuhan beliau.

Begitulah M. Nasir dengan identiti beliau meskipun dinyatakan sebenarnya lagu ini telah berusia 24 tahun. Senandung Melayuku telah dicipta dan dirakamkan pada tahun 1998, yang merupakan antara empat buah lagu dalam sebuah projek album antarabangsa kerjasama Luncai Emas Sdn. Bhd., dengan bekas syarikat rakaman antarabangsa, BMG Publishing.

Akibat kekangan dasar tertentu pada ketika itu, Senandung Melayuku dan sebuah lagi lagu, I Have a Name gagal dilancarkan sehingga hilang tanpa haluan. Walau bagaimanapun, jelas Keon, empat buah lagu berjaya juga dirakamkan kemudian pada tahun 1988, termasuk Senandung Melayuku.

Mungkin ada dalam kalangan peminat yang kurang berpuas hati kerana lagu tunggal terbaharu M. Nasir ini lagu lama. Namun begitu, hal ini tidak aneh kerana beberapa orang penyanyi sebelum ini pernah muncul dengan lagu lama, sama ada sendiri atau penyanyi lain sebagai lagu tunggal terbaharu mereka.

Sebagai contoh, Man Bai muncul kembali dengan lagu popularnya, Kau Ilhamku; kumpulan Raihan merakamkan semula Sesungguhnya bersama-sama Alif Satar; Bagio Damasutra dengan Umpama Mimpi dalam Mimpi; dan kumpulan Gerhana Ska Cinta pula menerusi Ya Habibi Ali Baba.

Hal yang demikian tiada salahnya dan bukan tanda ketandusan ilham. Persoalan jati diri bangsa dan kemantapan beragama tidak akan berhenti disentuh dalam karya seni, termasuk lagu.

Secara kebetulan dan oleh sebab M. Nasir sudah lama tidak muncul dengan album atau lagu tunggal baharu, ujar Keon, Luncai Emas mengambil keputusan untuk meluncurkan Senandung Melayuku di YouTube Luncai Emas Sdn. Bhd.

“Saya sebenarnya terkejut apabila diminta menulis lirik untuk Senandung Melayuku. Saya tidak menyangka M. Nasir meminta saya menulis lirik untuk lagu nyanyian beliau sendiri,” ujar Keon yang merupakan penulis lirik yang tidak asing lagi dalam industri muzik tanah air.

Menurut Keon, Senandung Melayuku memang untuk dendangan M. Nasir, dan pastilah beliau meletakkan harapan serta jangkaan tinggi kepadanya agar menghasilkan lirik terbaik. Tambah Keon, beliau bersyukur M. Nasir terus menerima, dan merakamkan suaranya.

Sepanjang bersama-sama dan membantu kerjaya muzik M. Nasir, jelas Keon, beliau tidak pernah meminta atau bertanya untuk menulis lirik lagu yang seniman besar itu nyanyikan. “Sebagai pencipta melodi, M. Nasir ada pilihan dalam menentukan penulis lirik yang sesuai untuk lagu-lagu nyanyiannya,” jelas Keon.

Banyak lirik karya Keon yang terkenal seperti Relaku Pujuk oleh kumpulan Spider, Kejoraku Bersatu dendangan kumpulan Search, Joget Angan Tak Sudah (Jay Jay), Tunggu Aku Datang (Hazama), Di Bayang Awan (Dato’ Awie) dan Raguku (Ella).

Jika dilihat, kebanyakan lagu nyanyian M. Nasir menggunakan lirik tulisan Allahyarham Loloq atau nama sebenarnya, Rosli Khamis selepas era S. Amin Shahab. Tegas Keon, memang tidak dapat disangkal bahawa M. Nasir serasi bersama-sama Allahyarham Loloq.

Pada tahun lalu, Senandung Melayuku menjadi lagu pembukaan Mathnawi, sebuah dokumentari pendidikan RTM sebanyak 13 episod terbitan Luncai Emas yang menceritakan tentang sejarah karya-karya agung lama Tanah Melayu seperti Hikayat Hang Tuah, Syair Siti Zubaidah, Gurindam 12, Sulalat u’s-Salatin, Bustanus Salatin, Hikayat Merong Mahawangsa dan Pelayaran Abdullah. Hasil tinjauan mendapati ramai yang menyukai bunyi-bunyian alat muzik dalam Senandung Melayuku kerana enak didengar, sekali gus mengakui kehebatan kolaborasi antara M. Nasir dengan Parker.

Mengenai usia lagu tersebut, Team Luncai Emas berpendapat, Senandung Melayuku jarang-jarang didengari serta tidak diketahui para peminat seni suara. Justeru, sebuah video lirik rasmi untuk lagu tunggal ini telah pun sedia dimuat naik ke laman YouTube Luncai Emas untuk tontonan semua.

Senandung Melayuku juga boleh didengari di semua pelantar digital seperti Spotify, Deezer dan JOOX. Sejak mula dimuat naik di YouTube pada 24 Januari 2022 yang lalu, Senandung Melayuku mendapat maklum balas yang sangat positif daripada para peminat.

Luncai Emas berharap kemunculan Senandung Melayuku dapat mengubat rindu semua peminat M. Nasir dan masyarakat di luar sana yang sentiasa menyokong kerjaya beliau dan semestinya telah lama menanti karya terbaharunya.


Anugerah Buku Negara 2022 ‒ DBP Raih Tiga Anugerah

Untuk mendapatkan maklumat terkini, ikuti kami melalui Telegram

AYER KEROH – Dewan Bahasa dan Pustaka (DBP) pada hari ini menerima tiga anugerah berprestij dalam majlis Anugerah Buku Negara 2022. Majlis yang berlangsung di Panggung Seri, Kompleks Jabatan Kebudayaan dan Kesenian Negara, Melaka, merupakan pengiktirafan daripada Yayasan Pembangunan Buku Negara; Majlis Profesor Negara; dan Lembaga Bahasa Melayu Melaka.

Dalam majlis tersebut, Ketua Pengarah DBP, YBhg. Datuk Abang Sallehuddin Abg. Shokeran dinobatkan sebagai Tokoh Penggerak Penerbitan Buku Negara dan Kemasyarakatan. Penganugerahan tersebut mengambil kira usaha dan komitmen beliau dalam memperbanyak penerbitan buku dalam pelbagai bidang di samping menggalakkan inisiatif penulisan dan kesusasteraan di negara ini. Anugerah tersebut disampaikan oleh Tuan Yang Terutama Yang di-Pertua Negeri Melaka, Tun Seri Setia (Dr.) Haji Mohd Ali Mohd Rustam.

Ketika berucap dalam majlis tersebut, YBhg. Datuk Abang Sallehuddin berkata, “DBP sebagai institusi yang diberikan amanah sebagai badan pembudaya ilmu dalam bahasa Melayu akan terus bergerak dan memperkasakan penerbitannya. Seiring dengan perubahan teknologi, DBP memperluas wahana penerbitan secara digital dan yang terbaharu, membangunkan pelantar digital, JendelaDBP. Usaha pendigitalan ini diharap akan terus memandaikan anak bangsa melalui bahasa Melayu.”

Tambah beliau, “Bahasa Melayu telah menjadi wahana pengikat perpaduan yang ampuh, mewujudkan rasa kasih sayang dan muhibah dalam kalangan masyarakat Malaysia seiring dengan teras kebersamaan dalam Keluarga Malaysia.”

Dalam majlis yang sama juga, Pengarah Jabatan Penerbitan DBP, Tuan Haji Razali Che Mat, turut dinobatkan sebagai penerima Tokoh Penggerak Penerbitan Buku Negara dan Kemasyarakatan. Sebagai pengemudi jabatan terpenting di DBP, Tuan Haji Razali Che Mat yang merupakan anak jati Melaka menanam visi dan misi untuk terus merancakkan penerbitan buku sama ada secara bercetak atau digital bagi memastikan DBP sebagai gedung ilmu akan terus berperanan penting untuk membina bangsa Malaysia yang berilmu tinggi.

Yang turut menerima anugerah pada majlis tersebut ialah Pengarah Jabatan Pengembangan Bahasa dan Sastera DBP, Dr. Haji Abang Patdeli Abang Muhi. Beliau dinobatkan sebagai Penulis Contoh Mewarisi Peradaban Melayu Islam. Mengulas mengenai penganugerahan ini, Dr. Abang Patdeli berkata, “Penganugerahan ini diberikan kepada pegawai tinggi DBP dalam bidang persuratan khususnya dalam penerbitan buku. Perkara ini merupakan nilai tambah yang perlu ada pada pegawai tinggi DBP supaya menjadi suri teladan untuk terus melibatkan diri dalam pelbagai bidang di luar tugas rasmi masing-masing.”

Majlis yang dianjurkan oleh Biro Sosiobudaya dan Warisan, Sekretariat Dunia Melayu Dunia Islam (DMDI), turut mengiktiraf 27 orang penerima yang lain menerusi empat kategori anugerah, iaitu Anugerah Penulisan Buku Biografi dan Autobiografi; Penulisan Buku Sejarah, Sosiobudaya dan Warisan; Penulisan Buku Contoh Negara; dan Tokoh Penggerak Penerbitan Buku.

Majlis tersebut menjadi lebih bermakna apabila Tun Seri Setia (Dr.) Haji Mohd Ali Mohd Rustam menjadi penerima utama Anugerah Buku Negara dalam Kategori Tokoh Kepimpinan Penerbitan Buku Negara. Beliau menerima Gubahan Tanjak sebagai persembahan utama, trofi dan sijil.

Anugerah Buku Negara mula dianjurkan pada tahun 2010 dan buat julung-julung kalinya, Melaka menjadi negeri pertama yang memberikan anugerah bagi mengiktiraf jasa dan sumbangan penulis dari Melaka dan penulis luar yang menulis tentang Melaka. Menurut Ahli Majlis Penasihat Warisan Peradaban Melayu, Lembaga Bahasa Melayu Melaka, YBhg. Tan Sri Profesor Datuk Wira Dr. Abdul Latiff Abu Bakar, “Tiga anugerah yang diberikan kepada DBP adalah berdasarkan kepimpinan yang baik yang ditonjolkan oleh ketiga-tiga orang penerima anugerah. Mereka memahami fokus kerja masing-masing dan mudah berunding dengan pelbagai pihak. Oleh itu, ketiga-tiga pemimpin tinggi DBP tersebut sememangnya layak menerima anugerah dalam majlis hari ini.”

Bertindak sebagai antara tulang belakang yang menjayakan majlis ini, YBhg. Tan Sri Abdul Latiff turut berkata, “Diharapkan negeri lain dapat mencontohi usaha yang dilakukan oleh negeri Melaka pada hari ini melalui perundingan bersama-sama Yayasan Buku Negara serta perancangan secara teratur sehingga membolehkan buku kita diiktiraf pada peringkat antarabangsa. Apa-apa yang penting, penganugerahan ini diharap dapat menyuntik semangat dalam kalangan penulis baharu dan seterusnya membolehkan buku yang dihasilkan menjadi rujukan buat para pembaca.”


Meningkatkan Persefahaman dan Mengurangkan Perbezaan dalam Keluarga Malaysia

Ayer Keroh – Biro Sosiobudaya dan Warisan, Sekretariat Dunia Melayu Dunia Islam (DMDI) dengan kerjasama Jabatan Kebudayaan dan Kesenian Negara (JKKN) Melaka, Dewan Bahasa dan Pustaka (DBP), Yayasan Buku Negara, Majlis Profesor Negara serta Lembaga Bahasa Melayu Melaka telah menganjurkan Bicara Intelek Seni: Warisan Peradaban Melayu Teras Jati Diri Keluarga Malaysia, bertempat di Panggung Seri, Kompleks JKKN Melaka, petang tadi. Program ini juga disiarkan secara dalam talian melalui laman sosial DBP dan Facebook JKKN Melaka FanPage.

Program ini menampilkan tiga orang ahli panel, iaitu Pengerusi Lembaga Pengelola DBP merangkap Pengarah Institut Alam dan Tamadun Melayu (ATMA), Universiti Kebangsaan Malaysia, YBhg. Profesor Datuk Seri Dr. Awang Sariyan; Ahli Majlis Penasihat Warisan Peradaban Melayu, Lembaga Bahasa Melayu, YBhg. Tan Sri Profesor Datuk Wira Dr. Abdul Latiff Abu Bakar; Pengerusi Persatuan Kebudayaan Han Malaysia, YBhg. Dato’ Goh Hin San; dan Pengarah JKKN Melaka, Puan Ezlina Alias yang bertindak sebagai moderator.

Program Bicara Intelek Seni ini membincangkan citra kedamaian dan keharmonian Malaysia yang diterjemahkan dalam pelbagai variasi sebagai simbol apresiasi kepada masyarakat. Naratif asas perbincangan tersebut adalah berkisar tentang Dasar Kebudayaan Kebangsaan (DKK) 1971 dan setelah 50 tahun DKK dilaksanakan, dasar ini digantikan pula dengan Dasar Kebudayaan Negara (DAKEN) 2021 yang dilancarkan oleh Perdana Menteri, YAB Dato’ Sri Ismail Sabri Yaakob, pada 26 Oktober 2021 yang lalu. Berdasarkan ucapan pelancaran beliau, dasar baharu ini merupakan sebuah dokumen yang holistik, yang bakal dijadikan panduan dan rujukan dalam merencana segenap pembangunan seni, budaya dan warisan negara.

Berbicara mengenai peranan budaya ilmu atau budaya nilai tinggi dalam DAKEN yang dikatakan dapat membentuk teras jati diri, YBhg. Profesor Datuk Seri Dr. Awang menyatakan bahawa dalam hal ini, masyarakat tidak dapat lari daripada sorotan sejarah. Menurut beliau, sejak zaman Dinasti Tang pada abad ketujuh lagi dan ketika era Srivijaya di alam Melayu, telah wujud jalinan persefahaman antara bangsa Melayu dengan China dan kemuncaknya adalah pada abad ke-12.

Itulah asas yang penting baik di China mahupun di Malaysia, dan asas itu yang menjadi titik persefahaman kita. Hal ini terbukti pada hari kemerdekaan yang memperlihatkan keikhlasan budi baik orang Melayu menerima rakan-rakan dari tanah besar China dan India sebagai satu warganegara. Dalam hal ini, terdapat empat perkara yang dijadikan sebagai asas, iaitu kedudukan Islam sebagai agama persekutuan; kedudukan raja-raja Melayu; kedudukan bahasa Melayu sebagai bahasa kebangsaan; kedudukan orang Melayu sebagai bumiputera; dan hak-hak sah kaum lain.

“Pada hakikatnya, kadang-kadang kita terlupa tentang perkara kelima yang disebutkan ini, iaitu kaum lain juga mempunyai hak yang sah di negara ini. Inilah ilmu yang perlu disemaikan dalam kalangan masyarakat kita. Hayati makna budaya ilmu dan asas kebudayaan dalam membangunkan Keluarga Malaysia,” tambah beliau.

Menurut YBhg. Profesor Datuk Seri Dr. Awang lagi, pantun merupakan satu daripada wadah untuk memupuk keharmonian masyarakat. Mengulas mengenai perkara ini, beliau berkata, “Berkaitan dengan peranan pantun dalam memupuk persefahaman dan perpaduan, seorang profesor senior di China membuktikan bahawa pantun Melayu persis lagu rakyat di Selatan China dan hal ini turut disokong oleh anak muridnya.” Oleh itu, YBhg. Profesor Datuk Seri Dr. Awang menyarankan:

Banyakkan persefahaman, mencari persamaan, dan kurangkan perbezaan. Inilah formula utama yang perlu kita pegang dan hayati bersama-sama.

Menerusi Bicara Intelek Seni itu, YBhg. Tan Sri Profesor Datuk Wira Dr. Abdul Latiff menyatakan bahawa DAKEN dirangka berdasarkan sejarah, perlembagaan dan kerajaan yang memerintah dan perkara ini perlu dijelaskan kepada masyarakat melalui sistem pendidikan, pemerintahan, penguatkuasaan undang-undang serta penggunaan bahasa dan komunikasi yang baik.

Menurut beliau, “Sebagai Keluarga Malaysia, kita meraikan kebebasan berbudaya dan beragama. Perkara yang paling utama ialah nilai hormat-menghormati. Inilah kekuatan kita. Kita martabatkan pantun, busana, warisan serta peradaban yang kita ada. Antara inisiatif yang boleh dilakukan untuk merealisasikan hal ini adalah dengan menerapkannya dalam kehidupan terutamanya menerusi sistem pendidikan negara.”

Perjuangan saya adalah dengan terus berjuang melalui Biro Sosiobudaya DMDI dan juga menerusi tugas saya sebagai pensyarah peradaban Melayu. Berjuang dan terus berjuang, semua pihak perlu bersama-sama mengadakan program yang sistematik secara berterusan, menghidupkan kembali ‘Kampung Buku’ yang pernah dicetuskan oleh Tuan Yang Terutama Tun Seri Setia (Dr.) Mohd Ali Mohd Rustam suatu ketika dahulu, serta menjalankan kegiatan bagi memartabatkan warisan yang mampu mewujudkan perpaduan dalam kalangan ahli keluarga dan masyarakat yang berbilang bangsa.

Mengulas mengenai penggarapan keharmonian dalam sistem integrasi budaya pula, YBhg. Dato’ Goh Hin San berkata, “Pusat Kebudayaan Han Malaysia pernah menganjurkan kem bahasa dan budaya kepada orang Cina di seluruh negara berkaitan dengan adat istiadat orang Melayu, contohnya dari sudut adat merisik dan meminang, pembinaan pelamin, persembahan kompang dan acara balas pantun dalam perkahwinan. Yang menariknya dalam soal ini, anak-anak saya sendiri yang mengajarkannya kepada masyarakat Cina yang lain.”

Beliau berkata, “Biarpun berbeza agama namun hal ini jelas menunjukkan bahawa di Malaysia, budaya mengatasi segala perbatasan. Setelah dikaji dan diteliti, pada hakikatnya peradaban Melayu hampir 70 peratus persamaannya dengan peradaban Cina. Itulah yang mengikat pertalian muhibah dan keharmonian pelbagai kaum di negara ini.”

Program ini turut menyediakan acara pameran lukisan negeri Melaka oleh pelukis negara, Ismail Embong, dan rakan-rakan di lobi Panggung Seri, JKKN Melaka. Tuan Yang Terutama Tun Seri Setia (Dr.) Mohd Ali Mohd Rustam berkesempatan meluangkan masa bertemu dengan para pelukis sebelum acara bermula.


Festival Kraf Tekstil Pantai Timur Tingkatkan Kesedaran terhadap Penggunaan Barangan Kraf Malaysia

Untuk mendapatkan maklumat terkini, ikuti kami melalui Telegram

Kuantan – Kementerian Pelancongan, Seni dan Budaya (MOTAC) melalui Kraftangan Malaysia sekali lagi menganjurkan Festival Kraf Tekstil Pantai Timur pada tahun ini. Penganjuran festival yang memasuki tahun ketiga ini berlangsung selama sepuluh hari yang bermula dari 17 Februari 2022 hingga 26 Februari 2022, bertempat di East Coast Mall, Kuantan, Pahang. Festival yang berlangsung pada kali ini dari pukul 10.00 pagi hingga 10.00 malam melibatkan sebanyak 60 lot jualan usahawan kraf dengan sasaran nilai jualan sebanyak RM1.5 juta.

Festival Kraf Tekstil Pantai Timur mengetengahkan pelbagai aktiviti untuk para pengunjung seperti pameran produk baharu kraf tekstil dan demonstrasi kraf tekstil melibatkan tenun diraja Pahang, songket dan batik. Bukan itu sahaja, festival kali ini juga dimeriahkan dengan penganjuran aktiviti peragaan fesyen kanak-kanak, pertandingan mengarang tanjak, pertandingan mewarna batik dan pertandingan permainan congkak.

Majlis perasmian festival ini telah disempurnakan oleh Timbalan Menteri Pelancongan, Seni dan Budaya, Datuk Seri Dr. Santhara J.P. pada 19 Februari 2022 yang turut diserikan dengan peragaan fesyen yang menampilkan tekstil kraf tenun Pahang diraja mewakili negeri Pahang, songket bagi negeri Terengganu dan batik mewakili negeri Kelantan. Kesemua koleksi teksil yang diperagakan merupakan hasil daripada usahawan kraf dan pelajar Institut Kemahiran Tenun Pahang Diraja Tengku Ampuan Besar Meriam.

Penganjuran festival selama sepuluh hari ini diharap dapat meningkatkan kesedaran buat seluruh Keluarga Malaysia terhadap penggunaan produk kraf Malaysia terutamanya kraf tekstil yang berkualiti dan terkini seperti songket dan batik. Usaha penganjuran ini juga adalah selari dengan pengisytiharan Hari Batik Malaysia pada 3 Disember 2021 yang menggalakkan pemakaian produk kraf tekstil terutamanya batik oleh penjawat sektor awam, swasta dan keluarga Malaysia amnya.


Warna-Warni Kebudayaan Negeri Selangor dalam Program Citrawarna Keluarga Malaysia 2022

Kuching – Tourism Selangor meneruskan inisiatif mempromosikan pelancongan dalam negara dengan menyertai Program Citrawarna Keluarga Malaysia 2022 yang  berlangsung selama 4 hari bermula 24 hingga 27 Februari 2022 ini di Waterfront Kuching, Sarawak.

Program Citrawarna Keluarga Malaysia ini merupakan  program anjuran Kementerian Pelancongan Seni dan Budaya (MOTAC) Malaysia dan Kerajaan Negeri Sarawak untuk mempromosikan pelancongan yang bertemakan akar budaya tempatan dengan mengetengahkan tradisi seni dan budaya autentik yang merupakan wadah penyemarakan pelancongan, seni dan budaya di Malaysia.

Program ini juga sejajar dengan objektif utama pihak penganjur bagi mempromosikan kepada masyarakat di dalam dan luar negara tentang kepelbagaian seni budaya, adat resam, kraf tangan tempatan dan keunikan makanan warisan, serta permainan tradisional di Malaysia, seterusnya menyemarakkan dan merancakkan lagi sektor pelancongan domestik negara.

Dengan tema “Temasya Kepelbagaian Budaya”, Tourism Selangor menyahut seruan pihak MOTAC dengan mengetengahkan keunikan warna-warni kebudayaan negeri Selangor dalam program ini yang tidak terhad kepada elemen kebudayaan, kraf tangan dan busana, tradisi serta warisan, malah juga gastronomi yang merupakan satu daripada tarikan pelancongan negeri ini.

Tourism Selangor turut mempromosikan Program Hos Komuniti Selangor sebagai pengisian pameran untuk pakej dan perkhidmatan yang berasaskan pelancongan eko dan warisan di negeri Selangor secara terus kepada para pengunjung. Hal ini merupakan satu program kerjasama bersama pihak MOTAC yang akan diketengahkan oleh pihak Tourism Selangor kepada orang ramai.

Delegasi negeri Selangor ke negeri Sarawak diketuai oleh Tuan Azrul Shah Mohamad, Ketua Pegawai Eksekutif Tourism Selangor, dan inisiatif ini adalah bertepatan dengan visi Agensi Promosi Pelancongan Rasmi Negeri Selangor dalam memperkukuh Kempen Pelancongan Domestik; “Pusing Selangor Dulu”, yang semakin mendapat tempat dalam kalangan masyarakat, khususnya pengguna media sosial.

Justeru, untuk warga negeri Sarawak dan yang berada di sekitar Bandar Kuching, jangan lepaskan peluang untuk menyertai dan melilhat sendiri keunikan kebudayaan negeri Selangor secara terus, mahupun mendapatkan pakej pelancongan menarik yang ditawarkan khas, hanya di Program Citrawarna Keluarga Malaysia 2022 ini.

Untuk informasi lanjut, layari laman sesawang rasmi Tourism Selangor di www.selangor.travel atau ikuti kemaskini Tourism Selangor di laman media sosial Facebook, Instagram, Twitter, saluran YouTube dan aplikasi TikTok. #PusingSelangorDulu!


Kemeriahan Citrawarna Keluarga Malaysia 2022 di Tebingan Kuching

Kuching – Tebingan Kuching kembali meriah dengan pameran dan persembahan sempena berlangsungnya Citrawarna Keluarga Malaysia 2022 selama empat hari, bermula pada 24 hingga 27 Februari 2022. Program anjuran Kementerian Pelancongan, Seni dan Budaya (MOTAC) dengan kerjasama Kerajaan Negeri Sarawak ini kembali menemui khalayak dalam acara pelancongan selepas kali terakhir diadakan pada tahun 2017.

Majlis pelancaran Malam Gala Citrawarna Keluarga Malaysia 2022 yang disempurnakan oleh Perdana Menteri, Datuk Seri Ismail Sabri Yaakob pada 24 Februari 2022 menampilkan persembahan penuh warna-warni dengan tema kesenian serta kebudayaan, yang diadakan di atas pentas terapung di Sungai Sarawak. Yang Dipertua Negeri Sarawak, Tun Pehin Sri Abdul Taib Mahmud dan Ketua Menteri Sarawak, Datuk Patinggi Abang Johari Tun Openg turut hadir dalam majlis pelancaran yang disaksikan oleh warga Bandar Raya Kuching dengan mematuhi Tatacara Operasi Standard (SOP) yang telah ditetapkan oleh Kementerian Kesihatan Malaysia untuk mengekang penularan wabak COVID-19. Hanya 350 pengunjung dibenarkan memasuki tapak program pada satu-satu masa dan perlu mendaftar bagi mendapatkan pas masuk bernombor di laluan masuk utama.

Menteri Pelancongan, Kesenian dan Kebudayaan (MOTAC), Yang Berhormat (YB) Dato’ Sri Hajah Seri Nancy Shukri berkata, “Pemilihan Tebingan Kuching sebagai lokasi penganjuran bertepatan dengan tema ‘Temasya Kepelbagaian Budaya’ apabila kita mempamerkan kepelbagaian budaya yang terdapat di Sarawak kepada orang luar.” Tambah YB Dato’ Sri Hajah Seri Nancy, konsep pentas terapung untuk acara kebudayaan serta persembahan artis tanah air merupakan antara kelainan yang ternyata menarik perhatian ramai. Mengulas tentang sasaran pengunjung, beliau yakin Citrawarna Keluarga Malaysia 2022 di Kuching ini mencapai atau melebihi 50 000 sasaran pengunjung sepanjang empat hari penganjuran Citrawarna di Tebingan Kuching.

Pelbagai aktiviti telah berlangsung untuk hiburan pengunjung, antaranya Festival Gendang Sarawak, Festival Kraf Sarawak, Peragaan Busana Kraf Tekstil Malaysia, Pameran Gastronomi, Demonstrasi Food Fusion Negeri-negeri dan Konsert Sape. Acara lain yang dilihat berjaya menarik kedatangan pengunjung ke Tebingan Kuching ialah pameran makanan tradisional, persembahan bunga api, perarakan perahu tambang, muzikal air pancutan dan persembahan artis popular tanah air dan artis tempatan negeri Sarawak. Sebanyak 53 pengusaha kraf tangan dari seluruh negara mempamerkan produk masing-masing di tapak program Citrawarna yang mengisi setiap ruang yang ada di Tebingan Kuching.

Matlamat utama penganjuran Citrawarna Keluarga Malaysia 2022 adalah untuk mendekatkan masyarakat umum, khususnya warga yang berada di Sarawak dengan kegiatan seni budaya dan pelancongan Malaysia serta mempromosikan Bandar Raya Kuching sebagai Bandar Raya Kreatif pada peringkat Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO) di bawah kategori gastronomi – World Craft City.

Selain itu, uniknya Citrawarna pada kali ini ialah penganjuran Konsert Sape yang menghimpunkan 257 pemain sape di sepanjang Tebingan Kuching, termasuk di Jambatan Darul Hana pada malam terakhir pada 27 Februari 2022. Konsert Sape bertajuk ““Rentak Kamek Urang” ini berjaya mencatat rekod sebagai persembahan pemain sape teramai dalam satu acara dan tercatat dalam Malaysia Book of Records. Persembahan sape yang cukup memukau halwa telinga khalayak ini menampilkan nama-nama besar dalam persembahan muzik sape seperti Mathew Ngau Jau, Jerry Kamit dan pelbagai kumpulan muzik sape dari seluruh Sarawak.

Selain persembahan sape, acara penutup Citrawarna Keluarga Malaysia 2022 juga menampilkan persembahan oleh penyanyi tanah air seperti Datuk Jamal Abdillah, Dewi Liana Seriasta, Bob Akademi Fantasia, Dayang Nurfaizah, Adrewson,  Nicole Lai, Magen, Fendi Kenali dan penyanyi lagu rakyat, Roslan Madun. Persembahan nyanyian, kebudayaan dan kesenian yang berlangsung selama empat hari diadakan di atas pentas terapung di Sungai Sarawak yang merupakan pentas terapung terbesar yang pernah dibina oleh MOTAC.


Perkataan “ia“

Untuk mendapatkan maklumat terkini, ikuti kami melalui Telegram

Menurut guru saya, perkataan “ia“ digunakan untuk merujuk manusia. Namun demikian, saya selalu melihat perkataan itu digunakan dalam sajak untuk merujuk sesuatu yang bukan manusia. Bolehkah perkataan “ia“ digunakan untuk merujuk sesuatu yang bukan manusia jika digunakan dalam sajak, pantun, syair, seloka dan sebagainya?